title: Ida-Theres Nerell

text: Nerell on voittanut neljä MM-mitalia ja seitsemän EM-mitalia, joista viisi kultaisia. Ateenan kesäolympialaisissa 2004 Nerell oli neljäs ja Pekingin kesäolympialaisissa 2008 viides.


title: Ida-Theres Nerell

text: Nerell paini vuoden 2011 MM-kilpailuissa pronssia ja maapaikan Lontoon kesäolympialaisiin. Hänen sijastaan olympialaisiin valittiin kuitenkin Sofia Mattsson. Nerell oli päätökseen tyytymätön ja on kilpapainia jatkaakseen pohtinut kansalaisuuden vaihtoa.


title: Suomen Pikakirjoittajayhdistys

text:
Suomen Pikakirjoittajayhdistys on vuonna 1872 perustettu suomalainen yhdistys, jonka tarkoituksena on pikakirjoituksen kehittäminen, pikakirjoitustaidon levittäminen ja pikakirjoittajien etujen valvominen. Yhdistys julkaisee
Pikakirjoituslehteä, joka ilmestyy neljästi vuodessa. Yhdistyksen puheenjohtajana on toiminut vuodesta 1999 Niklas Varisto.


title: Suomen Pikakirjoittajayhdistys

text: Suomessa oli käytetty pikakirjoitusta vuodesta 1862 lähtien. Vuoden 1871 syyskuussa kymmenkunta pikakirjoittajaa kokoontui keskustelemaan ja päättämään pikakirjoittajayhdistyksen perustamisesta. Senaatti vahvisti yhdistyksen säännöt 16. tammikuuta 1872.


title: Suomen Pikakirjoittajayhdistys

text: Yhdistyksen merkittävimpiä tehtäviä on ollut pikakirjoittajien järjestäminen valtiopäiville, jota se hoiti vuoteen 1908 saakka, jolloin eduskunta perusti oman pikakirjoituskanslian.


title: Suomen Pikakirjoittajayhdistys

text: Yhdistys on järjestänyt pikakirjoituskursseja ja nopeusharjoituksia sekä julkaissut pikakirjoitusaiheista kirjallisuutta, muun muassa lyhenneluetteloita ja oppaita suomen kielen pikakirjoitusjärjestelmän käyttämisestä muiden kielten kirjoittamiseen.


title: Española

text: Española on vanhin ja eteläisin saari Ecuadorille kuuluvilla Galápagossaarilla. Se on muodostunut yhdestä, jo sammuneesta tulivuoresta, jonka kaldera on keskellä saarta.


title: Española

text: Españolalla on hyvin vähän kasvillisuutta. Sen laajat hiekkapohjaiset lahdet houkuttelevat paikalle merileijonia. Saarella on myös endeemisiä lintulajeja. Monet matkailijat tulevat sinne katsomaan albatrosseja ja sinijalkasuulia. Melkein kaikki maailman galapagosinalbatrossit pesivät Españolalla.


title: Kokki, varas, vaimo ja rakastaja

text: Kokki, varas, vaimo ja rakastaja ("The Cook, the Thief, His Wife & Her Lover") on englantilaisen Peter Greenawayn 1989 ohjaama ja käsikirjoittama taide-elokuva. Päärooleissa nähdään Richard Bohringer, Michael Gambon, Helen Mirren ja Alan Howard. Filmin groteskit mätänemisen ja ihmisruumiin kuvaukset sekä formalistinen ilmaisu pantiin merkille jo tuoreeltaan.


title: Kokki, varas, vaimo ja rakastaja

text: Greenawayn kuuluisimpiin elokuviin lukeutuva, visuaalisesti kunnianhimoinen rikosdraama kertoo öykkärimäisen ja mässäilyyn taipuvaisen rikollispomon (Michael Gambon) hienostuneesta vaimosta (Helen Mirren), joka aloittaa salaisen rakkaussuhteen kirjakauppiaan kanssa.


title: Kokki, varas, vaimo ja rakastaja

text: Samalla kun ruokalajit pöydässä vaihtuvat, ruumiiden määrä lisääntyy ja kolmiodraama kärjistyy kohti vääjäämätöntä ja veristä huippuaan.


title: Kokki, varas, vaimo ja rakastaja

text: Jean-Paul Gaultier suunnitteli asusteet ja Michael Nyman sävelsi musiikin, joka käsitti hänen vuoden 1985 sävellyksensä "Memorial". Tuo sävellys oli alun perin sävelletty ja omistettu Heysel-stadionin onnettomuudessa surmansa saaneiden muistolla. Giorgio Locatelli loihti dramaturgisesti keskeiset ruokatarjoilut.


title: Kokki, varas, vaimo ja rakastaja

text: Filmin alkuperäinen kesto on 124 minuuttia. Lapsille sopimattomaksi arvioitu sisältö aiheutti paineita siistityn version liikkeelle laskemiseen ja leikkaamattoman teoksen rinnalla 1990-luvulla jakeluun asetettiin 95-minuuttiseksi leikattu VHS-versio, joka suunnattiin lähinnä suurimpia jakelijoita varten.


title: American Airlines Center

text: American Airlines Center on sisäpalloiluhalli Dallasissa, Texasissa, Yhdysvalloissa. Se maksoi 420 miljoonaa USA:n dollaria. Sillä on kolme pääasiallista käyttäjää:


title: Frederick Dobson Middleton

text: Sir Frederick Dobson Middleton KCMG, CB (4. marraskuuta 1825, Belfast, Irlanti – 25. tammikuuta 1898) oli brittiläinen kenraali. Hän osallistui maorisotaan ja sepoykapinaan, mutta parhaiten hänet tunnetaan osallistumisesta Saskatchewanin kapinaan.


title: Frederick Dobson Middleton

text: Middleton sai koulutuksensa Englannissa, Maidstone Grammar Schoolissa ja Royal Military Collegessa, Sandhurstissa. Hänen ensimmäisen komennuksensa 30. joulukuuta 1842 oli 58. jalkaväkirykmentissä, josta hänet kaksi vuotta myöhemmin siirrettiin Uuteen Etelä-Walesiin, merimatkalla hän toimi vankilalaivan vartijana ja määränpäässä pahamaineisen Norfolkinsaaren vankileirillä vuoteen 1845 saakka. Maorisotien puhjettua hänet siirrettiin Uuteen-Seelantiin, jossa hänet tunnettiin urheudestaan. 18. elokuuta 1848 hänet ylennettiin luutnantiksi ja siirtyi 96. jalkaväkirykmenttiin Intiassa. Hänen joukkoosastonsa palatessa Englantiin hän siirtyi 29. jalkaväkirykmenttiin Burmassa. Hän oli mukana Sepoykapinassa 1857–1858. Hän palasi joukko-osastonsa mukana Englantiin 1859. 1861–1862 hän palveli Gibraltarilla ja Maltassa. 1867 hänen joukko-osastonsa siirrettiin Kanadan, mutta Middleton oli parhaillaan suorittamassa Musketti-koulutusjaksoa, hän seurasi osastooaan seuraavana vuonna. 13. kesäkuuta 1884 hänet nimitettiin Kanadan armeijan kenraaliksi, jossa hän toimi vuosina 1884–1890. Hän hävisi Fish Creekin taistelun métisejä vastaan, mutta sai murskavoiton merkittävässä Batochen taistelussa. Britannian kuningatar Viktoria löi hänet ritariksi ja hänet palkittiin 20 000 dollarin rahasummalla sotasaavutuksistaan. Kanadan tehtavän päätyttyä hän palasi takaisin Englantiin jossa hänet nimitettiin kruununjalokivien vartijaksi.


title: Nationwide Arena

text: Nationwide Arena on urheilu- ja messuareena, joka sijaitsee Columbuksessa Ohiossa. Se on NHL-jääkiekkoliigassa pelaavan Columbus Blue Jacketsin kotiareena. Sitä ovat käyttäneet myös Columbus Destroyers, Ohio Junior Blue Jackets ja Columbus Landsharks.


title: Nationwide Arena

text: Areena sai nimensä alun perin suurimman osan areenasta omistaneen vakuutusyhtiö Nationwide Mutual Insurance Companyn mukaan. Nationwide ja The Columbus Dispatch -lehti myivät osuutensa vuonna 2012 nykyiselle omistajalle. Nimitys Nationwide Arena pysyy vuoteen 2022 asti.


title: Nationwide Arena

text: Ensimmäinen areenalla järjestetty tapahtuma oli 8.–9. syyskuuta 2000 järjestetty "Soul to Soul" -kiertue, jossa oli mukana Tim McGraw ja Faith Hill.


title: Karhunpäivä

text: Karhunpäivää on vietetty joillakin alueilla Virossa heinäkuun 13. päivän tienoilla. Tuolloin palvottiin karhua vahinkojen ja vaaran välttämiseksi. Kansatieteilijä Kustaa Vilkuna on arvellut, että samantapaista päivää olisi muinaisuudessa voitu viettää myös Suomessa, mutta kansanomaisia merkkejä päivän vietosta ei ole Suomesta tallennettu.


title: Helsingin Urkukesä

text: Helsingin Urkukesä on musiikkitapahtuma, jonka keskeinen pyrkimys on osoittaa uruille sopivan ohjelmiston laajuus. Vuonna 2009 niitä on järjestetty 8 kertaa. Tapahtuma kerää vuosittain noin 10 000 kävijää. Sen järjestävät Helsingin tuomiokirkkoseurakunta, Kallion seurakunta ja Johannes församling.


title: Helsingin Urkukesä

text: Urkukesä alkaa kesäkuun alusta ja se jatkuu elokuun loppuun asti. Iltakonsertteja järjestetään Tuomiokirkon, Kallion, Johanneksen, Agricolan, Tuomiokirkon kryptan ja Vanhan kirkon uruilla, ja iltapäiväkonsertteja järjestetään Suomenlinnan kirkossa. Päivämusiikkia järjestetään Tuomiokirkossa ja Vanhassa kirkossa. Vuonna 2009 järjestettiin konsertti ensi kertaa myös Kallion kirkossa.


title: Urkuyö ja aaria

text: Urkuyö ja Aaria -festivaali on koko kesän kestävä läntiseen taidemusiikkiin painottuva tapahtuma Espoossa.


title: Urkuyö ja aaria

text: Tapahtumaa on järjestetty vuodesta 1986 Espoon tuomiokirkossa, keskiaikaisessa harmaakivikirkossa. Urkuyö ja Aarian konsertit pidetään aina torstai-iltaisin kesäkuun alusta elokuun loppuun. Suomen pisin kesätapahtuma on kasvanut alkuvuosien urkumusiikkisarjasta monipuoliseksi musiikkifestivaaliksi, jonka ohjelman perustana on taidemusiikki liedeistä ja urkumusiikista kirkkomusiikin suurteoksiin. Konserteissa on voinut lisäksi kuulla esiintyjiä kansanmusiikista tangoon ja jazziin. Festivaalia järjestää Urkuyö ja Aaria ry ja sen taiteellisena johtajana toimii pianisti ja kapellimestari Erkki Korhonen.


title: Urkuyö ja aaria

text: Urkuyö ja Aarian konserteissa on esiintynyt useita kansainvälisiä ja kotimaisia eturivin taiteilijoita ja kokoonpanoja. Festivaalilla ovat esiintyneet muun muassa oopperalaulajat Soile Isokoski, Jorma Hynninen, Jaakko Ryhänen, Matti Salminen, Anu Komsi, Johanna Rusanen-Kartano, Tommi Hakala, Monica Groop, Lilli Paasikivi, Esa Ruuttunen, Tuomas Katajala, Dilbér ja Nicolai Gedda, urkurit Kalevi Kiviniemi, Ville Urponen, Jan Lehtola, Tapio Tiitu, Kari Jussila, ja Simon Johnson sekä pianistit Ilkka Paananen, Ilmo Ranta, Paavali Jumppanen, Maija Weitz, Kristian Attila ja Tuula Hällström.


title: Urkuyö ja aaria

text: Kuoroista festivaalilla on kuultu mm. Tapiolan Kamarikuoroa, Cantores Minoresia, Musiikkitalon Kuoroa, Tapiolan kuoroa, Dominantea ja Candominoa ja orkestereista Tapiola Sinfoniettaa, Suomen kansallisoopperan orkesteria, Suomalaista barokkiorkesteria, Helsingin Barokkiorkesteria ja Lohjan kaupunginorkesteria. Lisäksi konserteissa ovat esiintyneet muun muassa harmonikkataiteilija Maria Kalaniemi, pianisti Timo Alakotila, kitaristi Marzi Nyman, saksofonistit Juhani Aaltonen, Jukka Perko ja Sakari Kukko, tango-orkesteri Guardia Nueva ja Kaartin soittokunnan vaskiyhtye.


title: Urkuyö ja aaria

text: Urkuyö ja Aarian taiteellisena johtajana ovat aikaisemmin toimineet festivaalin perustaja, urkuri ja dir. mus. Matti Vainio (1986–2005), kapellimestari ja säveltäjä Kari Tikka (2005–2011) sekä kapellimestari ja kuoronjohtaja Hannu Norjanen (2011–2016).


title: Urkuyö ja aaria

text: Tapahtuma on Finland Festivals -organisaation jäsenfestivaali.


title: Puun päivä

text: Puun päivä on vuosipäivä, jolloin yksilöitä ja yhteisöjä kehotetaan istuttamaan puita. Suomessa puun päivä on 27. syyskuuta Vesan päivänä. Päivän tarkoitus on kiinnittää huomiota puiden ja metsien merkitykseen ja suojeluun. Useissa muissa maissa puunistutuspäivää vietetään maaliskuun puolivälissä.


title: Moorhead (Minnesota)

text: Moorhead on kaupunki Yhdysvaltain keskilännessä sijaitsevassa Minnesotassa. Kaupunki sijaitsee osavaltion länsirajalla Red Riverin varrella. Moorheadin asukasluku on 38 065 (2010). Moorhead muodostaa osavaltiorajan yli ulottuvan Fargo-Moorheadin metropolialueen, jonka asukasluku on yli 200 000.


title: Moorhead (Minnesota)

text: Moorhead on perustettu vuonna 1871. Nykyisin siellä on viisi yliopistoa. Valtaosa kaupungin väestöstä periytyy norjalaisista, saksalaisista ja ruotsalaisista.


title: Gustaf Lindberg

text: Gustav Adolf ”Gustaf” Lindberg () oli suomalainen poliitikko. Hänen puolueensa oli Ruotsalainen kansanpuolue.


title: Gustaf Lindberg

text: Lindberg valittiin eduskuntaan kolmissa vaaleissa, 1924, 1927 ja 1929, ja hän toimi kansanedustajana kuuden vuoden ajan, toukokuusta 1924 lokakuuhun 1930. Hän edusti Uudenmaan läänin vaalipiiriä. Eduskunnan valiokunnista hän vaikutti kulkulaitosvaliokunnassa, sotilasasiainvaliokunnassa, suuressa valiokunnassa ja työväenasiainvaliokunnassa. Hän toimi poliittisella urallaan myös Tuusulan kunnallislautakunnan ja kunnanvaltuuston jäsenenä.


title: Gustaf Lindberg

text: Kansakoulun, maanviljelyskoulun ja kansanopiston käynyt Lindberg oli varsinaiselta ammatiltaan maanviljelijä. Hän viljeli maata synnyinkunnassaan Tuusulassa.


title: Gustaf Lindberg

text: Lindbergin isä oli maanviljelijä August Emil Lindberg ja äiti Amanda Fredrika Lindqvist. Hänen puolisonsa oli Anna Maria Malmlund, jonka kanssa hän avioitui vuonna 1913. Gustaf Lindberg kuoli syyskuussa 1932, 50-vuotiaana.


title: Eddie Gerard

text: Edward George "Eddie" Gerard (10. lokakuuta 1890 Ottawa, Ontario – 12. joulukuuta 1937) oli kanadalainen jääkiekkoilija. Hän pelasi ammattilaisena 10 kautta kotikaupunkiseura Ottawa Senatorsissa, jonka auttoi useasti Stanley Cup -voittoihin, kunnes lopetti pelaajana 1923. Hän jatkoi valmentajana ja voitti siinäkin ominaisuudessa Stanley Cupin 1926.


title: Charles de Tornaco

text: Charles de Tornaco (7. kesäkuuta 1927 Bryssel, Bryssel, Belgia – 18. syyskuuta 1953 Modena, Italia) oli belgialainen F1-kuljettaja. Hän osallistui neljään ja pääsi starttamaan kahteen F1-osakilpailuun kausina 1952–1953. Hän oli parhaimmillaan seitsemäs Belgian GP:ssä 1952.


title: Charles de Tornaco

text: De Tornaco oli Ecurie Belgiquen osaomistaja. Tiimi muuttui pian Ecurie Francorchampsiksi. Vuoden 1953 Modenan GP:n harjoituksissa hänen autonsa pyöri ympäri aiheuttaen vakavat pää- ja niskavammat. Hän kuoli matkalla sairaalaan.


title: Frank Dochnal

text: Frank J. Dochnal (8. lokakuuta 1920 Saint Louis, Missouri – 7. heinäkuuta 2010 Saint Louis, Missouri) oli yhdysvaltalainen kilpa-autoilija. Hän osallistui yhteen Formula 1 -osakilpailuun kaudella 1963, Meksikon GP:hen. Kisaa edeltävissä harjoituksissa hänen Cooper-Climax T51 -autonsa vaurioitui pyörähdettyään ympäri sateisella radalla, eikä hän päässyt starttaamaan kilpailuun. Hän siirtyi kisamekaanikoksi tämän jälkeen.


title: Ginga Densetsu Riki

text: Ginga Densetsu Riki (, ) on Yoshihiro Takahashin tekemä yhden pokkarin pituinen manga, joka kertoo Rikin lapsuudesta. Mangassa on noin 200 sivua ja sen on julkaissut Nichibun Comics. Ginga Nagareboshi Gin on Ginga Densetsu Rikin jatko-osa, vaikka ilmestyikin lähes 20 vuotta aikaisemmin. Ginga Densetsu Rikistä on tehty toinen julkaisu, jossa on erilaiset kannet, mutta muuten se on samanlainen kuin ensimmäinen julkaisu.


title: Ginga Densetsu Riki

text: Kirja julkaistiin suomeksi heinäkuussa 2012.


title: Ginga Densetsu Riki

text: Tarina alkaa Akakabuton ensiesiintymisellä: se hyökkää pellolla laiduntavien lehmien kimppuun ja tappaa niistä kaksi, emän ja vasikan. Tämän jälkeen esitellään Gohee Takeda ja hänen koiransa Shiro, Rikin isä.


title: Ginga Densetsu Riki

text: Loppuosa mangasta keskittyy lähinnä Rikin pentuaikojen tempauksien kuvaamiseen. Hopeanuolen lapsuudesta poiketen Riki ei ollut pentueensa paras, vaan pienin ja heiveröisin. Muiden pentujen löytäessä uudet kodit, Riki jää emonsa Yamabukin luo. Myöhemmin Yamabuki kuitenkin viedään takaisin oikealle omistajalleen, jolloin Riki ikävöi äitiään niin paljon, että päättää lähteä yksin häntä etsimään. Matkalla Riki kohtaa vaikeuksia ja joutuu Mamushi Heijin johtaman villikoirajengin rökittämäksi. Riki pääsee pakenemaan heidän kynsistään hyppäämällä jokeen. Myöhemmin hän tapaa isänsä Shiron, joka antaa hänelle kalan syötäväksi. Shiro ei kuitenkaan tunnista Rikiä pojakseen.


title: Ginga Densetsu Riki

text: Mangan edetessä nähdään myös nuori Daisuke, joka on vähällä päästä hengestään huristellessaan mäkiautollaan rekan alle. Rekka tönäisee Daisuken alas tien penkkaa pitkin ja kuski pakenee paikalta. Riki näkee tämän ja yrittää ulvomalla kutsua apua. Gohee ja Shiro saapuvatkin paikalle juuri parahiksi, sillä Heijin villikoirajengi oli jo ehtinyt käydä Daisuken kimppuun. Riki puolustaa Daisukea parhaansa mukaan, mutta vasta Gohēn ilmaan ampuma laukaus saa villikoirat luikkimaan pakoon.


title: Ginga Densetsu Riki

text: Manga päättyy kohtaukseen, joka nähdään myös Ginga Nagareboshi Gin -mangan alussa. Gohee ja Shiro ovat metsästämässä Akakabutoa, mutta karhu onnistuu yllättämään heidät. Akakabuto iskee käpälällään Goheeta päähän ja tämän vasen korva repeytyy irti. Riki saapuu taistelupaikalle ja tuo haavoittuneelle Goheelle aseen, jolla tämä saa ammutuksi Akakabuton oikean silmän puhki. Riki joutuu myös katsomaan vierestä, kuinka hänen isänsä kuolee syöstessään itsensä ja samalla Akakabuton rotkoon.


title: Philippe Montanier

text: Philippe Montanier (s. 15. marraskuuta 1964) on ranskalainen jalkapallovalmentaja ja entinen maalivahti. Kesästä 2018 lähtien hän on toiminut RC Lensin päävalmentajana.


title: Philippe Montanier

text: Montanier aloitti maalivahtiuransa Pacy-sur-Euren juniorijoukkueessa 1970-luvulla. 1980 hän liittyi ALM Evreux'n juniorijoukkueeseen, josta 1984 ammattilaiseksi SM Caeniin. Caenissa Montanier taisteli ykkösmaalivahdin paikasta Michel Bensoussan'n kanssa, mutta jäi hänen varjoonsa. Bensoussan'n jätettyä seuran 1989 nousi Montanier ykkösmaalivahdiksi. Hyvät otteet poikivat kaudeksi 1990–1991 sopimuksen FC Nantes Atlantiqueen, jossa hän pelasi kuitenkin vain seitsemän ottelua.


title: Philippe Montanier

text: Palattuaan Caeniin Montanier vartioi seuran maalia kolmen kauden ajan, kunnes siirtyi Toulouseen 1994. Hän pelasi uransa viimeiset kaudet Division 2:ssa. Kaudeksi 1999–2000 hän siirtyi vielä AS Saint-Étienneen, mutta jäi Jérémie Janot'n varjoon ja lopetti uransa 35-vuotiaana kauden 1999–2000 jälkeen.Montanier aloitti valmennusuransa Robert Nouzaret'n apulaisvalmentajana SM Caenissa kesällä 2000. Hän seurasi kokenutta valmentajaa myös Toulouseen ja SC Bastiaan. Norsunluurannikon maajoukkuetta kaksikko alkoi valmentaa vuonna 2002.


title: Philippe Montanier

text: Päävalmentajadebyyttinsä hän teki amatööriseura US Boulognessa heinäkuussa 2004. Piskuisessa pohjoisranskalaisseurassa Montanier nousi lopullisesti ranskalaisten tietoisuuteen valmentajana. Debyyttikaudellaan hän johdatti Boulognen amatöörisarja CFA:n mestariksi. Kaudella 2006–2007 seura juhli jo nousua Ligue 2:een sijoituttuaan Nationalissa toiseksi.


title: Philippe Montanier

text: Kaudella 2008–2009 loistavat esitykset jatkuivat ja Boulogne yllätti kaikki sijoittumalla Ligue 2:ssa kolmanneksi ja nousemalla ensikertaa seuran historiassa pääsarjatasolle. Kauden jälkeen Montanier palkittiin Ligue 2:den vuoden parhaana valmentajana.


title: Philippe Montanier

text: Montanier jätti yllättäen Boulognen kauden jälkeen ja siirtyi Valenciennes FC:n päävalmentajaksi. Menestys debyyttikaudella uudessa seurassa oli olosuhteisiin nähden hyvää ja VAFC sijoittui liigassa kymmenenneksi, mikä oli seuran paras pääsarjasijoitus 30 vuoteen. Kausi 2010/11 ei sujunut yhtä hyvin, mutta lopulta VAFC onnistui säilyttämään sarjapaikkansa ja sijoittui tasaisessa liigassa sijalle 12.


title: Philippe Montanier

text: Kesäkuussa 2011 Montanier jätti VAFC:n ja siirtyi Espanjan pääsarjassa pelaavan Real Sociedadin päävalmentajaksi. Ranskalaisen debyyttikausi baskiseurassa päättyi keskikastiin Sociedadin ollessa liigassa 12:ta. Kaudella 2012/13 joukkue pelasi loistavasti ja taisteli kärjen takana eurokentille oikeuttavista sijoista. Toukokuun puolivälissä 2013 Montanier ilmoitti loistavasta menestyksestä huolimatta jättävänsä Sociedadin kauden jälkeen. Pian ilmoituksensa jälkeen hänen ilmoitettiin siirtyvän kauden jälkeen Stade Rennais'n päävalmentajaksi. Sociedadin kausi päättyi lopulta neljänteen sijaan, mikä oli seuran paras sijoitus sitten kauden 2001/02 kakkossijan.


title: Philippe Montanier

text: Montanierin debyyttikausi Rennes'ssä oli odotuksia vaisumpi ja joukkue jäi liigassa vasta sijalle 12. Coupe de Francessa tuli kuitenkin menestystä, kun Rennes raivasi tiensä finaaliin. Seuran ensimmäinen cup-voitto yli 40 vuoteen jäi kuitenkin haaveeksi, kun En Avant de Guingamp voitti Rennes'n finaalissa 2–0. Kaudella 2014/15 Rennes jäi jälleen kauas eurokentille oikeuttavista sijoituksista ollen liigassa 9:s. Kaudella 2015/16 liigassa ylemmässä keskikastissa viihtynyt Rennes pelasi kohtuullisesti, mutta lukuisat tasapelit verottivat joukkueen pistesaalista. Paineet Montanieria kohtaan kasvoivat eritoten heikkojen kotiottelutulosten vuoksi. Lopulta hänen kohtalokseen koitui putoaminen Coupe de Francesta FC Bourg-Péronnas'ta vastaan ja hän sai potkut tammikuussa 2016.


title: Philippe Montanier

text: Kesäkuussa 2016 Montanier teki kaksivuotisen sopimuksen Englannin Mestaruussarjassa pelaavan Nottingham Forestin kanssa. Perinteisen seuran kausi Mestaruussarjassa sujui Montanierin alaisuudessa murheellisesti. Joukkue vajosi joulukuun puolivälin jälkeen tappiokierteeseen ja keräsi vain kaksi pistettä seitsemästä pelaamastaan ottelusta. Tappioputken myötä Forestin seurajohto erotti Montanierin tammikuun puolivälissä 2017.


title: Philippe Montanier

text: Toukokuun lopulla 2018 Montanier allekirjoitti kaksivuotisen sopimuksen Ligue 2:ssa pelaavan RC Lensin kanssa.


title: GDR

text: GDR voi viitata johonkin seuraavista:


title: Santa Cruz (Galápagossaaret)

text: Santa Cruz on toiseksi suurin saari Ecuadorille kuuluvilla Galápagossaarilla. Se on muodostunut yhdestä, jo sammuneesta tulivuoresta. Saaren pinta-ala on 986 neliökilometriä. Sillä sijaitsee Puerto Ayora, saarten suurin asutuskeskus jossa on lähes 10 000 asukasta.


title: Santa Cruz (Galápagossaaret)

text: Saaren pohjoisrannalla on Caleta Tortuga Negran mangrovelaguuni, jossa tavataan kilpikonnia, haita, ja rauskuja sekä monia vesilintuja.


title: Repo! The Genetic Opera

text: Repo! The Genetic Opera on vuonna 2008 ensi-iltansa saanut yhdysvaltalainen musikaalielokuva. Elokuvan on ohjannut Darren Lynn Bousman, ja pääosissa esiintyvät muun muassa Alexa Vega, Anthony Stewart Head, Paris Hilton ja Sarah Brightman. Elokuva perustuu musikaaliin, jonka ovat kirjoittaneet ja säveltäneet Darren Smith ja Terrance Zdunich.


Rajametsän salaisuus: Rajametsän tarinoita on suomalainen vuonna 2004 valmistunut 12-osainen televisiosarja. Suomessa sarjaa on esittänyt Yle TV2 -kanava. Sarja kertoo kahdesta nuoresta lapsesta Tuulista ja Joonaksesta, jotka menevät kesäksi mummolaan.


title: Vuoden 1918 riisimellakat

text: Vuoden 1918 riismellakoiksi () kutsutaan Japanissa heinä-syyskuussa vuonna 1918 tapahtuneita mellakoita, jotka johtivat Terauchi Masataken hallinnon kaatumiseen.


title: Vuoden 1918 riisimellakat

text: Riisin hinnan jyrkkä nousu aiheutti taloudellisia vaikeuksia erityisesti maaseudulla. Riisinviljelijöiden riisistä saama hinta ei noussut riisin jälleenmyyntihinnan noususta huolimatta, joten viljelijät kokivat vihaa riisin jälleenmyyjiä ja valtion virkamiehiä kohtaan. Riisin hinnan nousu liittyi ensimmäisen maailmansodan jälkeiseen inflaatiokierteeseen, jonka myötä useimpien kulutustavaroiden hinnat nousivat. Siperian intervention myötä Venäjä otti takaisin haltuunsa Siperian, mikä entisestään nosti riisin hintaa kun Japanin hallitus osti riisinviljelijöiden varastot Siperiassa olevien joukkojen käyttöön. Hallitus epäonnistui taloudenhoidossa ja levottomuudet levisivät maaseudulta kaupunkeihin.


title: Vuoden 1918 riisimellakat

text: Mellakat olivat ennennäkemättömiä sekä laajuudeltaan että väkivaltaisuudeltaan. Levottomuudet alkoivat Toyaman prefektuurissa sijaitsevasta Uozun kaupungista 23. heinäkuuta 1918. Mielenosoitus alkoi rauhallisena vetoomuksena, mutta muuttui nopeasti mellakoiksi, ryöstelyksi ja lakoiksi. Syyskuun puoliväliin mennessä oli tapahtunut 623 mellakkaa joihin oli osallistunut yli 2 miljoonaa henkilöä. Noin 25 000 mielenosoittajaa vangittiin ja heistä 8 200 tuomittiin rikoksista eri asteisiin rangaistuksiin lievistä sakoista kuolemaantuomioon saakka.


title: Vuoden 1918 riisimellakat

text: Julkisen järjestyksen romahduksen myötä pääministeri Terauchi jätti hallituksensa eronpyynnön 29. syyskuuta 1918.


title: Folke Birgerinpoika

text: Folke Birgerinpoika (myös "Folke jarl", kuoli 1210) oli Ruotsin jaarli kuolemaansa asti. Hän kuului mahtavaan Bjälbo-sukuun ja hänen vanhempansa olivat luultavasti Birger Brosa ja Brigida, Norjan kuninkaan Harald Gillen tytär. Historiallisissa teksteissä mainitun "Folke jarlin" on tulkittu olevan Birger Brosan poika Folke. Kaikkiaan Folken elämästä on säilynyt niukalti tietoa. Hänen tiedetään saaneen surmansa Gestilenin taistelussa vuonna 1210, jossa hän soti Eerikin suvun puolella Sverker Kaarlenpoikaa vastaan. Folkesta tuli jaarli luultavasti Lenan taistelun jälkeen vuonna 1208, jossa jaarli Knut Birgerinpoika, Birger Brosan poika, kaatui.


title: Folke Birgerinpoika

text: Gestrilenin taistelussa Folke mainitaan Folkungien päällikkönä.


title: Folke Birgerinpoika

text: Folkella oli kaksi poikaa, Sune ja Holmger. Sune tunnetaan keskiajalla suositusta laulusta "Vreta klosterrov". Sunen tytär Katarina meni naimisiin kuningas Eerik Eerikinpojan kanssa. Holmger puolestaan on Ama-suvun kantaisä.


title: Stutensee

text: Stutensee on kaupunki Baden-Württembergin osavaltion luoteisosassa Saksassa. Se sijaitsee välittömästi Karlsruhen kaupungin pohjoispuolella Ranskan rajan läheisyydessä Reinin laaksossa.


title: Stutensee

text: Stutenseen naapurikunnat lännestä myötäpäivään ovat Eggenstein-Leopoldshafen, Linkenheim-Hochstetten, Graben-Neudorf, Karlsdorf-Neuthard, Bruchsal, Weingarten (Baden) ja Karlsruhe.


title: Stutensee

text: Stutensee ("die Stute", "tamma", "der See", "järvi") syntyi 1970-luvun kuntauudistuksessa, kun Blankenloch, Friedrichstal, Spöck ja Staffort muodostivat Stutensee-nimisen kunnan 1. tammikuuta 1975. Neljän kunnan pormestarit päättivät uuden kunnan perustamisesta Stutenseen linnassa ("Schloss Stutensee") 20. toukokuuta 1974.


title: Stutensee

text: Useimmilla Stutenseen kaupunginosilla on pitkä historia. Spöck on mainittu asiakirjoissa ensimmäisen kerran vuonna 865 muodossa "Specchaa", Staffort vuonna 1110 muodossa "Stafphort", Blankenloch vuonna 1337 muodossa "Blankelach" ja Büchig vuonna 1373 muodossa "Buchech". Friedrichstalin puolestaan perustivat Pohjois-Ranskasta, Belgiasta ja Sveitsistä saapuneet uskonpakolaiset, hugenotit.


title: Stutensee

text: Kaikki viisi kylää kuuluivat aikoinaan Baden-Durlachin rajakreivikuntaan. Vuodesta 1809 kylät olivat osa "Landamt Karlsruhen" hallintoaluetta, josta vuonna 1864 muodostettiin "Stadtamt Karlsruhen" kanssa "Bezirksamt Karlsruhe" eli Karlsruhen hallintopiiri. Vuonna 1930 Blankenlochin, Friedrichstalin ja Spöckin alueita laajennettiin lohkomalla osia Hardtwaldin metsästä. Büchigin kunta liitettiin Blankenlochiin vuonna 1935 ja vuoden 1938 piirikuntauudistuksessa jäljelle jääneet neljä kuntaa tulivat osaksi Karlsruhen piirikuntaa.


title: Stutensee

text: Vuonna 1919 mannheimilainen juutalaisen liikemiehen poika ja maaoikeuden presidentti tohtori Heinrich Wetzlar (1868–1943) ja hänen vaimonsa Therese perustivat julkisen koulukodin (kasvatuslaitoksen), jossa pyrittiin "yhteiskuntakelpoistamaan" oikeudellisiin rangaistuksiin tuomittuja nuoria. Juutalaiselle avioparille määrättiin ammatinharjoituskielto vuonna 1933 kansallissosialistien noustua valtaan, ja vuonna 1943 heidät murhattiin Theresienstadtin keskitysleirillä Tšekinmaalla. Nykyisin koulukodin nimi on "Heinrich-Wetzlar-Haus".


title: Stutensee

text: Stutenseen kunnan väkiluku ylitti 20 000:n rajan vuonna 1990. Stutenseesta tuli virallisesti "suuri piirikuntakaupunki" ("Große Kreisstadt") 1. tammikuuta 1998. Väkilukua ovat kasvattaneet sekä syntyneiden enemmyys että varsinkin muuttovoitto. Vuonna 2007 kaupungin väestöstä 19 % oli alle 18-vuotiaita. Vastaavasti 75-vuotiaita ja sitä vanhempia oli 6,9 %.


title: Stutensee

text: Stutenseen linna eli "Schloss Stutensee" sijaitsee kutakuinkin kaupungin maantieteellisessä keskipisteessä. Linnan rakennutti maakreivi Karl Friedrich von Baden vuonna 1749. Stutenseessa sijaitsee viisi evankelista ja viisi katolista kirkkorakennusta. Evankelisen "Mikaelin kirkon" ("Michaeliskirche") peruskivi laskettiin 24. toukokuuta 1857 ja kirkko vihittiin 20. toukokuuta 1860. Aiemmin paikalla sijaitsi 1521 valmistunut kirkkorakennus, josta osia käytettiin uudisrakennuksessa.


title: Stutensee

text: Stutensee sijaitsee moottoritie A 5:n (Karlsruhe–Basel) varrella (liittymät Karlsruhe-Durlach, Karlsruhe-Nord ja Bruchsal). Kaupungin itäpuolitse kulkee valtatie B 3 ja länsipuolitse vastaavasti valtatie B 36. Blankenlochin ja Friedrichstalin kaupunginosissa on rautatieasemat rataosuudella Karlsruhe–Mannheim. Stutensee kuuluu Karlsruhen lähiliikennejärjestelmään, paikallisjuna S 2 palvelee reitillä Rheinstetten – Rheinstrandsiedlung – Karlsruhe Marktplatz – Hagsfeld – Blankenloch – Stutensee-Spöck.


title: Stutensee

text: Stutenseen merkittävin sanomalehti on Karlsruhen seudulla ilmestyvä "Badische Neueste Nachrichten".


title: Favoriten linna (Rastatt)

text: Favoriten linna ("Schloss Favorite") on vuosina 1710–1730 rakennettu barokkilinna. Se sijaitsee Förchin kylässä Rastattin kaupungin alueella Baden-Württembergin osavaltiossa Saksassa. Linnan rakentamisesta vastasi Johann Michael Ludwig Rohrer. Se oli alkuaan rajakreivitär Sibylla Augusta von Badenin (1675–1733) huvi- ja metsästyslinna. Favoriten linna on Saksan vanhin niin kutsuttu posliinilinna ja ainoa joka on säilynyt alkuperäisessä asussaan. Linnassa asuttiin aikoinaan vain muutaman viikon ajan kesäisin. Vuonna 1718 linnan puistoon valmistui pyhättö, jonne kreivitär saattoi vetäytyä mietiskelemään.


title: Favoriten linna (Rastatt)

text: Linnassa on huomattava kiinalaisen posliinin ja mustien lakkatöiden kokoelma.


title: Teuvo Andelmin

text: Teuvo Andelmin (s. 22. huhtikuuta 1948) on suomalainen jalkapalloilija.


title: Teuvo Andelmin

text: Keskikentällä pelannut Andelmin edusti Turun Palloseuraa 1965–1974. Hänen noustessa edustusjoukkueen kokoonpanoon TPS pelasi vielä 1. divisioonassa mutta nousi heti seuraavaksi kaudeksi mestaruussarjaan. Andelmin voitti TPS:ssa kolme Suomen mestaruutta 1968, 1971 ja 1972 sekä kolme A-juniorien Suomen mestaruutta 1964, 1965 ja 1966. Päätettyään uransa Turun Palloseurassa hän pelasi vielä vuosina 1975–1981 Hirvensalon Heitossa toista ja kolmatta divisioonaa. Kaikkiaan Andelmin pelasi 9 kauden aikana 171 pääsarjatason ottelua, joissa hän teki 40 maalia.


title: Teuvo Andelmin

text: Andelmin pelasi vuonna 1969 maajoukkueessa kaksi A-maaottelua.


title: Teuvo Andelmin

text: Jalkapallon ohella Andelmin pelasi jonkin aikaa myös jääkiekkoa. Hän pelasi Turun Palloseurassa kaksi kautta SM-liigassa vuosina 1966–1968 ja sai SM hopeaa.


title: Neljä veljeä

text: Neljä veljeä () on vuonna 2005 julkaistu yhdysvaltalainen elokuva. Sen ohjasi John Singleton ja pääosissa ovat Tyrese Gibson, André Benjamin, Mark Wahlberg ja Garrett Hedlund. Evelyn Mercer (Fionnula Flonagan) on äititeresamainen kaikkien rakastama pyhimys, joka on pitkän elämänsä aikana adoptoinut neljä toivottomilta tapauksilta vaikuttavaa poikaa. Bobby (Mark Wahlberg), Angel (Tyrese Gibson), Jeremiah (André Benjamin) ja Jack (Garrett Hedlund) ovat kaikki entisiä pikkuroistoja ja läheisiä kuin oikeat veljekset. Kun Evelyn kuolee lähikaupan ryöstön yhteydessä, palaavat kaikki neljä veljestä vanhaan kotikaupunkiinsa ja vannovat kostoa. Aikuisiksi varttuneet pojat alkavat selvittää äitinsä surmaa ja löytävät taustalta hieman isomman jutun.


title: Ville Wahlbeck

text: Ville Wahlbeck (s. 1976) on suomalainen pokeriammattilainen. Wahlbeck voitti ensimmäisenä suomalaisena World Series of Poker -turnauksen oltuaan ensimmäinen vuoden 2009 WSOP:ssa 10 000 dollarin sisäänoston mixed-pelien maailmanmestaruusturnauksessa. Kaksinpelissä kukistui nelinkertainen rannekevoittaja David Chiu. Samassa WSOP-sarjassa Wahlbeck sijoittui aiemmin kolmanneksi seitsemän kortin avopokerin maailmanmestaruusturnauksessa ansaiten 152 914 dollaria ja rannekevoittonsa jälkeen toiseksi 2-7 lowballin maailmanestaruusturnauksessa sekä kuudenneksi 50 000 dollarin sisäänoston H.O.R.S.E.:n MM-turnauksessa. Kaikkiaan vuoden 2009 WSOP:ssa Wahlbeck saavutti rannekkeen lisäksi neljä finaalipöytäsijoitusta, kuusi rahasijaa ja kaikkiaan yli miljoona dollaria palkintorahoja.


title: Ville Wahlbeck

text: Helsingin Grand Casinon turnaussarjoista Wahlbeckilla on kolme voittoa: vuonna 2005 voitti hän voitti Helsinki Midnight Sunin 100 euron rebuy-turnauksen, kesäkuussa 2010 Midnight Sunin 600 euron seven card stud -turnauksen ja elokuussa 2010 Suomen mestaruuden 2000 euron pot limit omahassa.


title: Ville Wahlbeck

text: Wahlbeck tunnetaan lempinimellä ”Isokala”. Hän edusti aiemmin Unibetin pokerihuonetta, nykyisin Wahlbeckia sponsoroi PokerStars. Wahlbeck kuuluu Team PokerStars Pro -ammattilaisjoukkueeseen. Wahlbeck esiintyi televisioidussa Pokeritähti-pokeriturnauksessa ensin pelaajana vuonna 2007 ja sen jälkeen asiantuntijakommentaattorina vuonna 2008.


title: Ville Wahlbeck

text: Kesäkuussa 2011 Wahlbeckin pokeriuran turnausansiot ylittivät 1,4 miljoona dollaria.


title: Nuorunen

text: Nuorunen () on tunturi Kiestingin kunnassa Karjalan tasavallan luoteisosassa Venäjällä. Nuorunen sijaitsee Tavajärven pohjoispuolella ja Paanajärven kansallispuiston etelälaidalla, linnuntietä noin 15 kilometriä Paanajärvestä etelään.


title: Nuorunen

text: Nuorusen korkeus merenpinnasta on 576–577 metriä ja se on Karjalan tasavallan korkein kohta. Varsinaisen Nuorusen lisäksi heti sen pohjoispuolella kohoaa "Poikanuorunen" (n. 340 m) ja kauempana koillisessa, Tsipringa-järven rannalla "Päänuorunen" (486 m).


title: Nuorunen

text: Nuorunen sijaitsee Suomen Neuvostoliitolle luovuttamalla Sallan–Kuusamon alueella ja ennen alueluovutusta se kuului Kuusamon kuntaan.


title: Rihards Pīks

text: Rihards Pīks (s. 31. joulukuuta 1941 Riika) on latvialainen poliitikko. Hän on toiminut maansa kulttuuriministerinä (1996–1997), parlamentin jäsenenä, parlamentin varapuhemiehenä ja vuonna 2004 ulkoministerinä. Vuonna 2004 hänet valittiin Euroopan parlamentin jäseneksi.


title: Rihards Pīks

text: Pīks on työskennellyt myös elokuvaohjaajana ja -tuottajana sekä elokuvaajana.


title: Pakistanin jalkapallomaajoukkue

text: Pakistanin jalkapallomaajoukkue edustaa Pakistania jalkapallon miesten maajoukkuekilpailuissa. Sitä hallinnoi Pakistanin jalkapalloliitto.


title: Pakistanin jalkapallomaajoukkue

text: Pakistanin joukkue ei ole selviytynyt kertaakaan MM-kilpailujen eikä Aasian-mestaruuskilpailujen lopputurnaukseen. Etelä-Aasian mestaruusturnauksessa se on sijoittunut kolmanneksi 1997, neljänneksi 1993 ja 2003 sekä selviytynyt välieriin 2005. Pestabola Merdeka -turnauksessa Pakistan sijoittui toiseksi 1962.


title: Logie-palkinto

text: Logie-palkinto on TV Weekin Australian televisioalalle vuosittain jakama palkinto, jota on jaettu vuodesta 1959.


title: Tommi Jäminki

text: Tommi Jäminki (s. 11. helmikuuta 1983 Turku) on suomalainen jääkiekkoilija, joka pelasi kaudella 2012–2013 III-divisioonajoukkue KJT KerHossa. Hän on aiemmin pelannut SM-liigassa yhteensä 162 runkosarjaottelua tehopistein 8+4=12 ja keräten 14 jäähyminuuttia sekä 13 playoff-ottelua tehden yhden maalin ja keräten kaksi jäähyminuuttia. Jäminkiä on luonnehdittu voimahyökkääjäksi, jonka vahvuuksiin kuuluu aggressiivisuus, fyysinen peli, karvaaminen, kaksinkamppailut, kahden suunnan pelaaminen, rannelaukaus sekä maalintekotaidot. Hän pelasikin SM-liigassa useimmiten karvaajana alemmissa ketjuissa. Jäminki laukoo oikealta.


title: Tommi Jäminki

text: Jäminki on Keravan Shakersin kasvatti. Hän pelasi juniorina sittemmin KJT:ssä, josta Jäminki siirtyi Espoo Bluesiin kaudeksi 2000–2001. Kaudella 2001–2002 hän teki siellä SM-liigadebyyttinsä. Jäminki pelasi kauden aikana SM-liigassa neljä runkosarjaottelua jääden niissä ilman tehopisteitä. Chicago Blackhawks varasi hänet viidennellä kierroksella 142. pelaajana .


title: Tommi Jäminki

text: Kaudeksi 2002–2003 Jäminki siirtyi kaksivuotisella sopimuksella Tampereen Ilvekseen. Kausi oli hänelle tulokaskausi SM-liigassa ja se toi Jämingille 45 runkosarjaottelussa kaksi maalia, joista liigauran avausmaaliksi jäänyt ensimmäinen osuma syntyi 27. helmikuuta 2003 paikallisvastustaja Tapparaa vastaan. Hän edusti kauden aikana myös Ilveksen A-nuoria, joita Jäminki vahvisti kevään 2003 karsintasarjassa. Kaudella 2003–2004 hän teki yhden kauden piste-ennätyksensä SM-liigassa tehtyään 51 runkosarjaottelussa tehot 3+3=6. Toukokuussa 2004 Jäminki teki 1+1-vuotisen jatkosopimuksen Ilveksen kanssa.


title: Tommi Jäminki

text:
Marraskuussa 2004 Jäminki kävi kahden ottelun verran try-outilla Pelicansissa, mutta jäätyään ilman sopimusta hän palasi loppukaudeksi 2004–2005 Ilvekseen. Jäminki ei lopulta onnistunut tekemään läpimurtoaan SM-liigassa, eikä hänen sopimuksessaan ollutta optiota käytetty. Elokuussa 2005 Jäminki teki sopimuksen Mestis-joukkue Kiekko-Vantaan kanssa, mutta hän siirtyi kauden 2005–2006 kynnyksellä kuitenkin try-outille Rauman Lukkoon, jossa Jäminki jäi viiden ottelun jälkeen ilman sopimusta. Lokakuussa hän kävi neljän ottelun ajan try-outilla Vaasan Sportissa, mutta marraskuussa Jäminki siirtyi loppukaudeksi Kokkolan Hermekseen, joka oli hänelle jo kauden neljäs seura. Jäminki jakoi yhdeksällä osumallaan joukkueen sisäisen maalipörssin kolmannen sijan Ismo Sirenin ja Jari-Pekka Pajulan kanssa. Hermes putosi lopulta kauden päätteeksi Suomi-sarjaan.
Kaudeksi 2006–2007 Jäminki siirtyi Ruotsin toiseksi korkeimmalla sarjatasolla HockeyAllsvenskanissa pelanneeseen IFK Arboga IK:hon. Hän ei kuitenkaan ollut tyytyväinen saamaansa peliaikaan, purki sopimuksensa joukkueen kanssa ja siirtyi tammikuussa 2007 loppukaudeksi Mestiksen nousijajoukkue Heinolan Kiekon riveihin. Kaudeksi 2007–2008 Jäminki siirtyi sarjatasoa alemmas Suomi-sarjaan ja HC Keravan joukkueeseen. Hän oli tehoilla 20+15=35 joukkueen toiseksi paras maalintekijä ja kolmanneksi paras pistemies. Jäminki voitti kauden päätteeksi Suomi-sarjan pronssia. Kaudella 2008–2009 HC Keravan nimeksi vaihtui HC Keski-Uusimaa.


title: Tommi Jäminki

text: Jäminki oli kausina 2009–2010 ja 2010–2011 kokonaan pelaamatta. Tammikuussa 2012 hän palasi kaukaloihin ja siirtyi III-divisioonajoukkue KJT KerHoon. Kaudella 2012–2013 Jäminki voitti tehoilla 19+28=47 koko joukkueen sisäisen piste-, maali- ja syöttöpörssin.


title: Tommi Jäminki

text: Jäminki pelasi alle 18-vuotiaiden MM-kilpailuissa vuonna 2001, jolloin hän voitti pronssia. Jäminki pelasi myös alle 17-vuotiaiden World Hockey Challengessa vuonna 2000.


title: Tommi Jäminki

text: Kesäkuussa 2010 Jäminki voitti Helsingin Grand Casinon Midnight Sun -pokeriturnaustapahtumassa 200+20 euron texas no limit hold'em turbo -turnauksen.


title: Ilari Johansson

text: Harri Ilari Johansson (s. 24. heinäkuuta 1968 Kuopio) on suomalainen freelance-näyttelijä ja stand up -koomikko.


title: Ilari Johansson

text: Stand up -lavojen lisäksi Johansson on esiintynyt myös televisiossa. Vuonna 2008 hän toimi vakiopanelistina MTV3:n humoristisessa keskusteluohjelmassa "Hyvät naiset ja herrat". Syksyllä 2009 Johansson juonsi visailu-viihdeohjelmaa "Totuuden hetki". Sittemmin hän on myös toiminut tuomarina "Naurun tasapaino" -ohjelmassa. Hän myös näytteli luokanopettaja Karria lasten sarjassa Jotain rajaa, jonka jaksoista koottiin myös elokuva. Sarjassa käsiteltiin kiusaamista useilla eri tavoilla.


title: Ilari Johansson

text: Näyttelijän koulutuksensa Johansson on saanut Kööpenhaminan kaksivuotisessa The Commedia Schoolissa, joka on Pohjois-Euroopan vanhin fyysinen teatterikoulu. Näyttelijänä Johansson on työskennellyt muun muassa helsinkiläisessä Koko-teatterissa, minkä lisäksi hän on näytellyt tv-sarjoissa ja elokuvissa. Ylellä vuosina 1999–2000 esitetyssä "Hui hai hiisi"-sarjassa Johansson esitti Quupeikko-nimistä hahmoa. Tv-näyttelijänä Johansson on nähty myös MTV3:lla esitetyssä "Roba"-sarjassa, jossa hänen roolihahmonaan on rikosetsivä Markus Uusitalo. Johansson on näytellyt muun muassa elokuvissa "Kohta 18" ja "Vuonna 85", minkä lisäksi hän on antanut äänensä animaatioelokuviin "Kikin lähettipalvelu" (1989), "Bolt" (2008), "G-Force - miniagentit" (2009) ja "Zootropolis – eläinten kaupunki" (2016).


title: Loimaan Korikonkarit

text: Loimaan Korikonkarit (lyhyemmin LoKoKo) on vuonna 1964 perustettu loimaalainen koripalloseura. Sen edustusjoukkue pelasi vuodet 2011–2016 Korisliigassa nimellä Bisons Loimaa, joka osallistui myös EuroCupiin ja VTB United-liigaan. Bisons keräsi pääsarja-aikanaan julkisuutta nimekkäillä pelaajaostoilla ja talousvaikeuksillaan.


title: Loimaan Korikonkarit

text: Loimaan Korikonkarit nousi ensimmäisen kerran historiassaan I-divisioonaan kaudeksi 2008–2009. Ensimmäisellä divisioonakaudellaan joukkue pääsi pudotuspeleihin saakka, joissa sen tie katkesi vasta välierissä. Keväällä 2011 Korikonkarit nousi Korisliigaan voitettuaan I-divisioonan viidennessä finaalissa Lapuan Korikobrat.


title: Loimaan Korikonkarit

text: Noustuaan Korisliigaan seuran edustusjoukkueen nimeksi vaihdettiin sponsorointisyistä "Nilan Bisons". Tätä ennen seura oli hankkinut urheilujohtajaksi Aleksi Valavuoren, joka kuitenkin erosi tehtävästään lokakuun alussa 2011. Seura eteni heti ensimmäisellä kaudellaan Korisliigan loppuotteluun, jossa se kohtasi Joensuun Katajan. Loppuottelusarja päättyi Bisonsin 3–1-otteluvoittoihin.


title: Loimaan Korikonkarit

text: Kaudella 2012–2013 Bisons jäi LiigaCupissa hopealle hävittyään Tampereen Pyrinnölle 78–73. Korisliigassa Bisons haki lopulta toisen perättäisen Suomen mestaruutensa voittamalla finaalisarjan viidennessä osaottelussa KTP:n 85–67.


title: Loimaan Korikonkarit

text:
Kaudella 2013–2014 Bisons sai villin kortin Eurocupiin ja joutui siirtämään kyseisen sarjan kotiottelunsa pääkaupunkiseudulle. Bisons saavutti kymmenessä Eurocupin alkulohkopelissään viisi voittoa, mutta putosi jatkopeleistä niukimmalla mahdollisella, yhden koripisteen, erolla.
Korisliigassa Bisons sijoittui runkosarjassa toiseksi. Joukkue kuitenkin hävisi Joensuun Katajalle viidennessä välieräottelussa, ja saavutti lopulta pronssia voitettuaan KTP:n 84–76.


title: Loimaan Korikonkarit

text: Nimisponsori Nilanin kanssa sopimus päättyi keväällä 2014. Kaudella 2014–2015 joukkue alkoi pelata nimellä Bisons Loimaa. Joukkue hyväksyttiin jälleen Eurocupiin, josta se kuitenkin luopui saatuaan osallistumisoikeuden VTB United Liigaan. Bisons jäi 16 joukkueen sarjassa sijalle 13. Joukkue onnistui silti voittamaan mm. Lokomotiv Kubanin, mikä noteerattiin "seurahistorian kenties komeimmaksi voitoksi". Korisliigassa Bisons selvitti jälleen tiensä mitalipeleihin ja saavutti hopeaa hävittyään viidennessä finaalipelissä Joensuun Katajalle 88–85.


title: Loimaan Korikonkarit

text: Helmikuussa 2016 Bisons-osakeyhtiön johto ilmoitti edustusjoukkueella olevan jonkin verran talousongelmia ja antoi pelaajilleen luvan neuvotella alustavasti siirtymisestä muihin seuroihin. Joukkue karsi paljon pelaajistoaan, päätti luopua seuraavasta kaudesta lähtien kansainvälisistä sarjoista, kääntyi sponsoriensa puoleen ja kutsui pelaajia joukkueeseen kulukorvauskorvauksella. Kilpauransa päättänyt jääkiekkoilija Teemu Selänne omistaa Bisonsin osakkeista viisi prosenttia.


title: Loimaan Korikonkarit

text: Toukokuussa 2016 Bisons ilmoitti hakevansa liigalisenssiä seuraavalle kaudelle. Joukkueen lisenssin saanti ja rahoitusjärjestelyt olivat ristiin ehdollisia. Kesäkuussa Koripalloliiton liittohallitus ei sarjalisenssiyksikön esityksen mukaisesti hyväksynyt Bisonsin sarjalisenssihakemusta, koska sopimusyhteisö Bisons BC Oy ei täyttänyt vaadittuja velvoitteitaan määräaikaan eli toukokuun loppuun mennessä eikä vielä kolme viikkoa ajankohdan jälkeen kestäneiden neuvottelujen jälkeenkään. Liitto tarjosi Bisonsille paikkaa II-divisioonasta, mihin se ei ensi kädeltä suostunut.


title: Loimaan Korikonkarit

text:
Joukkue tippui talousvaikeuksien takia kaudeksi 2016-17 II-divisioonaan. LoKoKo Bisons -nimellä pelannut ja useilla jenkkivahvistuksilla operoinut joukkue voitti kaikki kauden 20 otteluaan ja nousi nousukarsintojen kautta valtakunnalliseen I-divisioonaan, jossa se pelaa kaudella 2017-18.
Vuoden 2013 Urheilugaalassa Bisons palkittiin vuoden urheilumarkkinointiteosta. Lounais-Suomen Urheilugaalassa puolestaan Bisons valittiin vuoden varsinaissuomalaiseksi joukkueeksi.


title: Loimaan Korikonkarit

text:
Korisliigan vuoden valmentaja
Korisliigan finaalien MVP
Korisliigan vuoden ulkomaalaisvahvistus
Korisliigan paras kuudes pelaaja


title: Loimaan Korikonkarit

text:
Korisliigan vuoden kehittynein pelaaja
Korisliigan vuoden puolustuspelaaja
Vuoden koripallojohtaja


title: Teptjaarit

text: Teptjaarit (tataariksi типтәр, "tiptär") ovat Venäjällä Permin aluepiirissä, Tatarstanin kaakkoisosassa sekä luoteis-Baškortostanissa asuva tataariryhmä. Enemmistö heistä puhuu tataarin kielen keskimurretta ja osa baškiiria. Perinteinen uskonto on sunnalainen islam.


title: Teptjaarit

text: Ryhmän muodostivat Volgan keskijuoksulta Uralin alueelle 1500-luvun loppupuolelta lähtien muuttaneet siirtolaiset. Nimitys "teptjaari" perustuu persian sanaan "daftar" ’vihko, luettelo’, johon paikallisten feodaalitilallisten maille asettuneet uudisasukkaat merkittiin. Teptjaarit muodostivat erityisen talonpoikaisryhmän, johon tataarien lisäksi kuului baškiireja, tšuvasseja, mareja, udmurtteja ja mordvalaisia. Muslimien joukossa oli myös kristittyjä ja perinteisten uskontojen harjoittajia. Hallinnollisesti teptjaarit liitettiin vuonna 1855 baškiireihin.


title: Teptjaarit

text: 1700-luvun puolivälistä lähtien turkkilaisisperäisistä teptjaareista muodostui erillinen etninen ryhmä, johon sulautui myös mareja ja udmurtteja. Vuonna 1834 teptjaareja oli 147 100 henkeä ja 1900-luvun alussa heidän määränsä arvioitiin noin 382 tuhanneksi. 1800-luvulta lähtien he liittyivät jälleen Volgan tataareihin, ja vuoden 1926 väestönlaskennassa teptjaareina piti itseään vain 27 400 henkeä.


title: Teptjaarit

text: Teptjaarien perinteisiä elinkeinoja ovat maanviljely ja karjanhoito. Aineellinen ja henkinen kulttuuri ei suuresti poikkea Volgan tataareista.


title: Keihään juhlaa

text: Keihään juhlaa on vuosittain järjestettävä keihäänheittokilpailu. Kilpailu järjestettiin vuonna 2009 Seinäjoen keskuskentällä, jossa kilpailtiin myös vuosina 2004, 2005 ja 2006. Vuosina 2007 ja 2008 kilpailtiin Kuortaneen keskusurheilukentällä. Tapahtumaa oli perustamassa Tero Pitkämäen valmentaja Hannu Kangas.


title: Keihään juhlaa

text: Vuonna 2008 oli ensimmäisen kerran ohjelmassa myös naisten kilpailu, jonka voittajaksi heitti Jelena Jaakkola tuloksella 58,89. Vuonna 2009 naisten kilpailun voitti Carita Hinkka tuloksella 56,49.


title: Nagaibakit

text: Nagaibakit (tataariksi нагайбәкләр, "nağaybäklär") ovat Venäjällä Tšeljabinskin alueella asuva tataariryhmä. He puhuvat tataarin kielen keskimurretta. Perinteinen uskonto on ortodoksisuus.


title: Nagaibakit

text: Ryhmän muodostavat Volgan keskijuoksulta Uralin alueelle 1600-luvun loppupuolella muuttaneet kristityt tataarit. Baškiirikapinoiden aikana Venäjän tsaarille uskollisena pysynyt tataariryhmä määrättiin kasakkapalvelukseen Menzelinskiin ja muihin Ikjoen yläjuoksulle rakennettuihin linnoituksiin. 1700-luvun lopulla he asuivat Nagaibakin piirikunnassa, jossa heihin sulautui teptjaareja ja muita äskettäin kristinuskoon kääntyneitä tataareja. Vuonna 1842 nagaibakit siirrettiin Orenburgin läänin kasakkakyliin, joissa he asuivat venäläisten, tataarien ja kristittyjen kalmukkien naapureina. Vähitellen nagaibakeista muodostui erillinen kristittyjen tataarien etninen ryhmä, johon 1900-luvun alussa kuului noin 9 000 henkeä.


title: Nagaibakit

text: Nykyään nagaibakit asuvat Tšeljabinskin alueen Nagaibakin ja Tšebarkulin piireissä. Perinteisiä elinkeinoja ovat maatalous, karjanhoito ja erilaiset käsityöammatit. Neuvostoaikana nagaibakeja pidettiin tataareina, mutta he ovat säilyttäneet myös oman identiteettinsä. Venäjän hallituksen vuonna 2000 tekemällä päätöksellä nagaibakit tunnustettiin Venäjän vähälukuiseksi alkuperäiskansaksi. Vuoden 2002 väestönlaskennassa heitä oli 9 600 henkeä.


title: Wiesel 2 Ozelot

text: Ozelot () eli Leichte Flugabwehr System (LeFlaSys) Ozelot on panssaroidun Wiesel 2 -kuljetusvaunun alustalle rakennettu ilmatorjuntaohjusvaunu. Sen käyttäjä on Saksan maavoimien ("Heer") ilmatorjuntajoukot.


title: Kasimovin tataarit

text: Kasimovin tataarit ovat Venäjällä Rjazanin alueen Kasimovin kaupungissa ja sen ympäristössä asuva tataariryhmä. He puhuvat tataarin kielen keskimurretta, jossa on myös mišäärivaikutusta. Perinteinen uskonto on sunnalainen islam.


title: Kasimovin tataarit

text: Ryhmä muodostui Moskovan suuriruhtinaskunnan rajalle 1400-luvulla perustetussa Qasimin kaanikunnassa. Sen asukkaat koostuivat Kazanin kaanikunnasta muuttaneesta tataariylimystöstä, mišääritataareista ja mordvalaisista. 1500-1600-luvuilla seudulle muutti paljon venäläisiä. Kaanikunta muuttui vähitellen läänitykseksi, joka lakkautettiin 1600-luvun lopussa. Tataariylimystö kääntyi ortodokseiksi tai menetti asemansa.


title: Kasimovin tataarit

text: Kasimovin tataarien perinteisiä elinkeinoja ovat maanviljely, karjanhoito ja käsityöt. Myöhemmin he harjoittivat kauppaa ja erilaisia palveluammatteja. 1700-luvulla alkaneen muuttoliikkeen seurauksena seudun tataariväestö väheni 5 800 hengestä vuonna 1719 aina 4 400 henkeen vuonna 1917. Tataarin kirjakieli levisi Kasimovien tataarien keskuuteen, ja he alkoivat pitää itseään Volgan tataareina säilyttäen samalla myös oman ryhmäidentiteettinsä. Tataarinkielinen kulttuuritoiminta lakkautettiin 1930-luvun lopulla ja yhteydet Kazaniin heikkenivät. Nuoriso on siirtynyt käyttämään venäjää, mutta ryhmä on säilyttänyt identiteettinsä ja eräitä kulttuuripiirteitä. Nykyään Kasimovin tataareja arvioidaan olevan yli tuhat henkeä.


title: NBA-kausi 1998–1999

text: NBA-kausi 1998–1999 oli NBA-liigan 53. kausi. Kautta edelsi , ja pelit päästiin aloittamaan vasta 5. helmikuuta. Runkosarja pelattiin vain 50 ottelun mittaisena, mutta pudotuspelit olivat täysimittaiset. San Antonio Spurs voitti seurahistoriansa ensimmäisen mestaruuden voitettuaan yllättäjä New York Knicksin finaaleissa otteluvoitoin 4–1.V=voitot, H=häviöt, V%=voittoprosentti, *=divisioonansa voittaja


title: Krjašenit

text: Krjašenit eli kristityt tataarit (tataariksi керәшен, "keräšen") ovat Venäjällä Volgan keskijuoksulla asuva uskonnollinen ja kansatieteellinen tataariryhmä.


title: Krjašenit

text: Krjašenit asuvat pääosin Tatarstanissa. Pieniä ryhmiä on Udmurtiassa ja Baškortostanissa. Kristittyjä tataareja ovat myös Tšeljabinskin alueella elävät nagaibakit. Vuonna 1926, jolloin krjašenit rekisteröitiin erillisenä kansallisuutena, heitä oli 120 700 henkeä. Myöhemmin heidät laskettiin tataareiksi. Vuoden 2002 väestönlaskennassa krjašeneina piti itseään 24 700 henkeä.


title: Krjašenit

text: Ryhmään kuuluu eri aikoina ortodokseiksi käännytettyjä islaminuskoisia tataareja sekä ilmeisesti myös perinteistä uskontoa harjottaneita suomalais-ugrilaisten kansojen edustajia. Krjašenien ytimen muodostavat 1500-luvun lopussa ja 1600-luvulla käännytetyt tataarit, joita 1700-luvun alussa oli noin 17 000 henkeä. Kristittyjen osuus saavutti huippunsa 1760-luvulla, jolloin heitä oli 7,6 % Volgan-Uralin alueen tataareista. Kokonaisuutena käännytysyritykset kuitenkin epäonnistuivat, ja 1700-luvun aikana ne herättivät suuria talonpoikaiskapinoita.


title: Krjašenit

text: Varsinkin 1860-luvulta lähtien äskettäin kristityksi kääntyneet tataarit alkoivat palata muslimeiksi. 1900-luvun alussa islamiin siirtyi noin 40 % krjašeneista. Tataarien kansallisen heräämisen ja Tatarstanin autonomisen tasavallan perustamisen seurauksena syntyi 1920-luvulla ns. ”krjašenikysymys”, jota yritettiin ratkaista kulttuuriautonomian sekä muslimien ja kristittyjen välisten erojen tasoittamisen avulla. Myöhemmin Neuvostoliiton ateistinen ideologia teki krjašenikulttuurin vaalimisen käytännössä mahdottomaksi. Ryhmän uskonnollista ja etnistä identiteettiä on yritetty elvyttää 1990-luvulta lähtien.


title: Krjašenit

text: Krjašenien perinteiseen kulttuuriin sisältyy sekä yleistataarilaisia että kristinuskon synnyttämiä aineksia. Muista tataareista eristäytynyt ryhmä on säilyttänyt myös eräitä vanhakantaisia piirteitä. Erot kristittyjen ja muslimien välillä näkyvät mm. pukeutumisessa ja ruokavaliossa. Nykyään monet vanhat kulttuuri-ilmiöt ovat kadonneet.


title: The Ballroom Blitz

text: ”The Ballroom Blitz” on alun perin brittiläisen Sweet-yhtyeen esittämä kappale vuodelta 1973. Kappale on yksi yhtyeen tunnetuimmista ja Nicky Chinnin ja Mike Chapmanin säveltämä ja sanoittama. Se oli suuri hitti ympäri maailmaa ja oli listaykkönen ainakin Australiassa, Kanadassa (vuonna 1975) ja Länsi-Saksassa.


title: The Ballroom Blitz

text: Yhdysvalloissa (sijoitus 5.) ja Kanadassa kappale julkaistiin vuonna 1975 ja se sisältyi samana vuonna Pohjois-Amerikassa julkaistulle "Desolation Boulevard" -albumille. Kyseinen albumi erosi merkittävästi vuonna 1974 julkaistusta Euroopan-painoksesta.


title: The Ballroom Blitz

text:
Kappale sai innoituksensa, kun yhtye ajettiin lavalta pullosateen saattelemana Skotlannin Kilmarnockissa.
Rumpali Mick Tucker lainasi "The Ballroom Blitzin" kuuluisan rumpukompin Sandy Nelsonin kappaleesta "Let There Be Drums".


title: The Ballroom Blitz

text: Suomenkielisen käännösversion kappaleesta on tehnyt kemiläinen Nicepappi-yhtye nimellä "Immuunix". Cover-versioita ovat tehneet muun muassa The Ark (liveversio), The Damned (liveversio), Nina Hagen (liveversio), Nuclear Assault, The Offspring (liveversio), Vanilla Ninja ja Tia Carrere.


title: The Ballroom Blitz

text:
A-puoli
B-puoli


title: Mark Sloan

text: Tri. Mark Sloan on fiktiivinen hahmo ABC:n tv-sarjasta Greyn anatomia. Hahmoa esittää näyttelijä Eric Dane.


title: Mark Sloan

text: Yläluokkaiseen perheeseen New York Cityssä syntynyt Mark ystävystyi jo nuorena Derek Shepherdin ja tämän perheen kanssa. Markin asemaa käytännössä Shepherdien perheen toinena poikana ei heikentänyt edes tämän makaaminen ainakin yhden Derekin siskoista kanssa. Miesten ystävyys kesti läpi heidän lapsuutensa ja Mark toimikin Derekin bestmanina tämän mennessä naimisiin Addison Montgomeryn kanssa. Columbia University Collegen lääketieteellisestä korva-nenä-kurkkulääkäriksi ja plastiikkakirurgiksi valmistuneesta Markista tulikin pian koko Itä-rannikon arvostetuin plastiikkakirurgi. Shepherdien avioliiton muututtua väkinäiseksi Mark ja Addison lähentyivät. Derek jättää Addisonin ja katkaisee ystävyyssuhteensa Markiin löydettyään nämä yhdessä sängystään.


title: Mark Sloan

text: Derekin lähdettyä pois kaupungista Addison ripustautuu Markiin pariksi kuukaudeksi. Tänä aikana asuessaan yhdessä, Addison tulee raskaaksi Markille. Markin innostus saa ruman lopun, kun Addison teki abortin ja lähtee Derekin perään Seattle Graceen, sillä tajuaa yhä haluavansa olla tämän kanssa.


title: Mark Sloan

text: Ammatillisesti erittäin arvostettua Markia pidetään menestyksekkäänä ja kilpailuntahtoisena kirurgina. Markin omien sanojen mukaan "Ihmiset eivät tule luokseni korjaamaan ulkoisia asioita. He tulevat korjaamaan mitä on sisällä."


title: Mark Sloan

text: Huolimatta itsevarmasta ja ylimielisestäkin ulkokuorestaan, Mark on myöntänyt Meredith Greylle "Minun 400 dollaria per tunti veloittava kallonkutistaja sanoo ... että tämän karun ja itsevarman ulkokuoren takana olen itsetuhoinen ja itseään vihaava ihminen melkein patologisella asteella." Markin sitoutumisongelmat juontavat juurensa hänen suhteestaan vanhempiinsa ja Markin ystävyys Derekin kanssa on ollut tähän mennessä hänen pisin ihmissuhteensa. Naisten hurmaamisessa ja yhdenillanjutuissa Markilla on pitkä historia, ja hän valitsee partnerinsa jotakuinkin umpimähkään. Kirurgina Mark on älykäs, eikä halua viedä kunniaa toisten suorituksista. Toisaalta hän kuitenkin on myös kärsimätön ja välinpitämätön sekä halveksuu vastuutaan kouluttaa harjoittelijoita.


title: Mark Sloan

text: Mark nähdään ensimmäistä kertaa Seattlessa pian sairaalan pommi-hälytyksen jälkeen aikeinaan ylipuhua Addison takaisin New Yorkiin ja pyytää Derekiltä anteeksi. Kumpikaan suunnitelma ei mene hyvin, Addisonin hylätessä Markin tarjouksen ja Derekin hylätessä tämän anteeksipyynnön. Mark palaa tyhjin käsin New Yorkiin.


title: Mark Sloan

text: Jo ensimmäisen vierailun aikana Mark nimetään McSteamyksi. Lempinimi päätyy lopulta myös Markin korviin Meredithin kutsuessa tätä sillä kipulääkkeiden vaikutuksen alaisena.


title: Mark Sloan

text: Mark palaa Seattleen, Addisonin soitettu hänelle humalassa saatuaan tietää Derekin pettäneen häntä Meredithin kanssa. Addison torjuu Markin jälleen yhteisen yön jälkeen, mutta Mark ei halua luovuttaa ja myytyään New Yorkin asuntonsa ja klinikkansa, Mark ottaa vastaan plastiikkakirugin viran Seattle Gracessa.


title: Mark Sloan

text: Addison ja Derek eivät ole innoissaan Markin tulosta, vaikka tämä haluaakin korjata suhteensa molempiin. Markin seksisuhde Callie Torresin kanssa jää lyhyeksi tämän palatessa George O'Malleyn luo, mutta synnyttää kuitenkin pohjan Markin ja Callien ystävyyssuhteelle. Mark ystävystyy myös Meredithin kanssa, vaikka olikin flirttailut tälle ennen tämän paluuta yhteen Derekin kanssa.


title: Mark Sloan

text: Mark ei pidä Seattlesta sään takia ja vertaa kaupungin puutteellisuutta Manhattaniin, eikä asiaa auta jatkuva riita Addisonin ja Derekin kanssa. Turhautumistaan Mark purkaa harjoittelijoihin valjastamalla nämä hoitamaan henkilökohtaisia asioitaan laittamalla nämä hakemaan niin kahvia kuin tämän puhtaat vaatteetkin. Siinä missä Alex Karevin suostuu kaikkiin Markin vaatimuksiin edistääkseen uraansa plastiikkakirurgian puolella, Izzie Stevens kieltäytyy, sillä Mark saa hänen arvostustaan, koska ei sitä ansaitse. Mark tajuaa sanojen merkistyksen ja päästää leikkaussalikiellossa olevan Izzien mukaan leikkaukseen.


title: Mark Sloan

text: Mark on aikeissa palata takaisin New Yorkiin, mutta kuultuaan, että Webber olisi jäämässä eläkkeelee ja täten sairaalan päällikön paikkavapautuisi pian, päättää Mark tavoitella tätä virkaa myös. Webber päättää kuitenkin vielä jatkaa sairaalassa.


title: Mark Sloan

text: Mark onnistuu lopulta korjaamaan ystävyyssuhteensa Derekiin lähes ennalleen saatuaan Derekin uskomaan, että ainoa oikea syy, hänen tulla Seattleen oli heidän väliensä parantaminen. Kaksikon ystävyyden tekee helpommaksi Addisonin poissaolo ja Derekin ja Meredithin epäonnistuva suhde.


title: Mark Sloan

text: Markin tuntee vetoa Tri. Erica Hahnia kohtaan, joka myöhemmin paljastaa, että suhteen esteenä oli yhteinen työpaikka. Toinen mahdollinen romanssi oli Callien kanssa, jonka kanssa Markilla oli jo aiemmin ollut yhdenyönjuttu. Callie käyttää Markia todistaakseen itselleen, ettei hän ole homoseksuaali suudeltuaan Ericaa. Kun lopulta Callie ja Erica lopulta päätyvät yhteen, tulee Markista ja Calliesta hyviä ystäviä.


title: Mark Sloan

text: Markin ystävyys Callieen jatkuu koko viidennen kauden ajan. Mark myös opastaa Callieta tämän suhteessa Ericaan ja tukee ystäväänsä Erican jätettyä Callien.


title: Mark Sloan

text: Mark tuntee vetoa Lexie Greytä kohtaan ja ystävät ja työkaverit epäilevätkin parin seurustelevan tai ainakin satunnaisesti makaavan yhdessä. Derek pyytää Meredithin puolesta Markia pysymään erossa Lexiestä, sillä tämä ei halua satunnuisia suhteita harrastavan Markin satuttavan siskoaan. Derekin toiveista huolimatta Mark antaa lopulta Lexien vietellä itsensä. Pian Mark alkaa epäillä, että suhteesta voisi tulla enemmänkin kuin seksisuhde.


title: Mark Sloan

text: Lexie kuitenkin eroaa Markista, koska Mark ei halua olla julkisesti yhdessä. Lopulta Mark suostuu ja kertoo Derekille heidän suhteestaan, jonka seurauksena kaverukset joutuvat käsirysyyn. Tämän jälkeen Lexie suostuu palaamaan yhteen Markin kanssa.


title: Mark Sloan

text: Lexie yrittää saada Markin puhumaan Derekille siinä onnistumatta. Vaikka kaikki ovatkin suhdettaan vastaan ja heidän yhdessä pysymisen mahdollisuus olisi hyvin pieni, haluaa Lexie silti yrittää. Lopulta Derek ja Mark sopivat riitansa ja kauden lopussaMark pyytää Lexietä muuttamaan kanssaan yhteen. Lexie kieltäytyy, koska ei ole valmis. Mark hankkii uuden talon vain itselleen.


title: Mark Sloan

text: Mark ostaa itselleen asunnon Callien naapurista. Hän yrittää saada Lexietä muuttamaan kanssaan yhteen, mutta tämä kieltäytyy. Lexietä häiritsee myös Callien ja Markin läheiset välit. Lopulta Lexie suostuu kuitenkin muuttoon.


title: Mark Sloan

text: Sairaalaan ilmestyy 18-vuotias Sloan Riley, joka kertoo olevansa Markin tytär. Mark ei ole tavannut tytärtään aiemmin eikä osaa ensin suhtautua tähän. Mark suostuu kuitenkin majoittamaan Sloanen asunnolleen, koska hän tuntee syyllisyyttä siitä ettei ole ollut läsnä tyttärensä elämässä. Tämä aiheuttaa eripuraa Markin ja Lexien välille. Lopulta Mark saa tietää, että Sloan on raskaana ja on tullut Markin luokse, koska hänen äitinsä on heittänyt hänet pois kotoa. Markin ja Sloanin välit lähenevät ja Mark tarjoaa Sloanille ja hänen lapselleen pysyvää asuinpaikkaa luonaan. Lexie ei kuitenkaan suostu tähän, ja Markin ja Lexien suhde loppuu. Lexie alkaa sittemmin seurustella Alex Karevin kanssa.


title: Mark Sloan

text: Sloanin raskauteen tulee ongelmia, ja Mark etsii apua Addisonilta. Mark ja Sloan lentävät Addisonin luo Los Angelesiin, missä Addison tekee Sloanille leikkauksen. Markin ja Addisonin välit lähentyvät samalla uudestaan ja pari päätyy harrastamaan seksiä. Mark ehdottaa Addisonille yhteen palaamista, ja haluaa muuttaa Sloanin ja tämän lapsen kanssa Addisonin luo Los Angelesiin. Addison harkitsee ehdotusta, mutta sanoo suostuvansa vain jos Mark ehdottaa tätä hänen eikä lapsen tai eroahdistuksen takia. Mark tajuaa, ettei ole päässyt yli Lexiestä ja vetää ehdotuksensa takaisin.


title: Mark Sloan

text: Sloan päättää antaa lapsensa adoptioon. Mark vastustaa ajatusta, mutta Sloan ei muuta mieltään ja muuttaa lopulta pois Markin asunnosta tämän poissaollessa. Sloan palaa Markin luo synnytyksen käynnistyttyä ja synnyttää lopulta Markin asunnossa. Hän antaa lapsena adoptioon, mutta saa sovittua välit Markin kanssa. Mark tajuaa haluavansa perheen.


title: Mark Sloan

text: Mark yrittää päästä yli Lexiestä harrastamalla yhden yön suhteita. Callie neuvoo kuitenkin häntä etsimään naisen, joka haluaa avioliiton ja lapsia, ja Mark aloittaa suhteen tri Teddy Altmanin kanssa. Pian käy kuitenkin ilmi, että Markilla on yhä tunteita Lexietä ja Teddyllä Owen Huntia kohtaan, ja suhde loppuu. Mark kertoo Lexielle tunteistaan ja sanoo, että voisi olla tämän aviomies. Lexie ei kuitenkaan vastaa mitään.


title: Mark Sloan

text: Sarjan viimeisessä jaksossa sairaalaan saapuu Lexien, Derekin ja Webberin edesmenneen potilaan leski Gary Clark. Clark alkaa ampua lääkäreitä ja osuu mm. Alexiin. Lexie ja Mark yrittävät pelastaa Alexin hengen. Lexie pyytää Alexia pysymään hengissä ja sanoo rakastavansa tätä. Alex selviää hengissä.


title: Mark Sloan

text: Mark ja Callie alkavat jälleen maata yhdessä Callien tyttöystävän Arizona Robbinsin lähdettyä Afrikkaan. Callie tulee raskaaksi Markille. Mark haluaa olla mukana lapsen elämässä, ja tämä johtaa Markin ja Lexien eroon. Pian eron jälkeen Mark lahjoo Jackson Averyn tiedustelemaan Lexieltä, onko hänellä kaikki kunnossa. Arizona palaa Afrikasta, ja hän ja Mark eivät tule toimeen keskenään. Heille tulee erimielisyyksiä mm. siitä, millaiset vauvakutsut Callielle pitäisi pitää. Callie ja Arizona joutuvat auto-onnettomuuteen, ja Callie loukkaantuu vakavasti. Hänelle pitää tehdä keisarileikkaus 23. raskausviikolla. Callie synnyttää keskosen ja antaa tälle nimen Sofia. Mark, Callie ja Arizona kasvattavat lasta yhdessä.ABC - Grey's Anatomy - Mark Sloan Greyn anatomian virallisilla sivuilla


title: Isänmaallinen Kansanpuolue

text: Isänmaallinen Kansanpuolue oli suomalainen 1930-luvun alussa toiminut kansallissosialistinen puolue, jota johti muurari Ernest Hedborg.


title: Isänmaallinen Kansanpuolue

text: IKP:tä edelsi syksyllä 1931 muodostettu Kansallisen Työväenpuolueen Keskusliitto, jolla oli vuonna 1932 Helsingissä yksi osasto, johon kuului 126 jäsentä. IKP perustettiin 16. maaliskuuta 1932. Puolueen puheenjohtajaksi valittiin Vapaan Työväenliiton puheenjohtaja Hedborg ja puoluesihteeriksi Rafael Svinhufvud. IKP oli ensimmäinen Suomeen perustetuista lukuisista kansallissosialistisista puolueista, mutta sen suosio jäi vähäisemmäksi kuin esimerkiksi SKSL:n tai SKJ:n. IKP ei osallistunut vuoden 1933 eduskuntavaaleihin ja sen kokouksiin kerääntyi huomattavasti vähemmän ihmisiä kuin esimerkiksi SKJ:n vastaaviin. Maaliskuussa 1933 IKP:n vuosikokous päätti tukea IKL:ää, vaikka SKJ nähtiinkin puolueelle läheisemmäksi. Puolueen toiminta loppui myöhemmin samana vuonna.


title: Isänmaallinen Kansanpuolue

text: IKP:n puolueohjelma julkaistiin 3. joulukuuta 1932 Helsingissä pidetyssä kokouksessa. Ohjelman kirjoittajat ottivat huomattavasti vaikutteita Saksan natsien ja Italian fasistien ohjelmista. IKP kannatti esimerkiksi vahvaa johtajuutta, ja se halusi lakkauttaa parlamentarismin. Tilalle puolue tarjosi vaaleilla valittavaa valtionjohtajaa, jolla olisi vahvat toimintaoikeudet. Puolue halusi suojella suomalaista rotua, ja se vaati ”juutalaisten ja muiden turmiollisten vierasmaalaisten” maahanmuuton ja -tulon estämistä. IKP kannatti myös korporatistista työelämämallia. Puolue käytti tunnuksenaan hakaristein koristeltua lippua.


title: Isänmaallinen Kansanpuolue

text: IKP vastusti propagandassaan sekä vasemmistoa että IKL:ää. Kumpikaan ei puolueen mielestä ajanut työläisten etuja. IKP vastusti myös vapaamuurareita. Entinen vapaamuurari, kirjailija Örnulf Tigerstedt, pääsi puolueen jäseneksi, mutta samalla korostettiin, ettei hän voinut nousta siinä johtavaan asemaan.


title: Isänmaallinen Kansanpuolue

text: IKP:n sääntöjen mukaan puolue koostui keskus-, piiri- ja paikallisjärjestöistä. IKP:llä oli myös naisjärjestö sekä nuorisojärjestö, jota johti Jaakko Somersalo. Somersalon mielestä Benito Mussolini oli hyvä esikuva Suomenkin nuorisolle.


title: Sitruunavihermedestäjä

text: Sitruunavihermedestäjä ("Hedydipna collaris") on eteläisessä Afrikassa tavattava medestäjiin kuuluva varpuslintu.


title: Sitruunavihermedestäjä

text: Kooltaan sitruunavihermedestäjä on noin 10 cm. Koiraan selkä ja pää sekä kurkku ovat väriltään metallinhohtoisen vihreät. Rinnassa on kapea violetti kaulus. Vatsa on väriltään kirkkaan keltainen. Naaraalta puuttuu violetti kaulus ja on ulkonäöltään kerttumainen. Nuoret linnut muistuttavat naarasta. Muista medestäjistä sitruunavihermedestäjän erottaa helpoiten muita lyhyemmän nokan perusteella.


title: Sitruunavihermedestäjä

text: Sitruunavihermedestäjiä tavataan eteläisen Afrikan itärannikolla ja Ruandassa sekä Kongon demokraattisessa tasavallassa. Lajin elinympäristöä ovat ainavihannat rannikoiden ja jokien läheisyydessä sijaitsevat metsät ja pensaikkoalueet.


title: Sitruunavihermedestäjä

text: Sitruunavihermedestäjät muodostavat usein pienikokoisia parvia. Roikkuvan pesänsä laji tekee puuhun tai pensaaseen. Naaras munii yhdestä kolmeen kermanvaaleaa munaa.


title: Sitruunavihermedestäjä

text: Ravintonaan sitruunavihermedestäjä käyttää pääasiassa kasvien mettä. Lintu tarrautuu kiinni kukan reunaan ja imee mettä nokallaan tai työntää nokkansa kukkaan lentäessään kuten kolibrit. Laji liikkuu nopeasti kukasta toiseen.


title: Yassine Bouchaâla

text: Yassine Bouchaâla (, s. 23. elokuuta 1980) on tunisialainen jalkapalloilija. Hyökkääjänä pelaava Bouchaâla edustaa Tunisian pääsarjassa pelaavaa ES Zarzisia.


title: Yassine Bouchaâla

text: Bouchaâla pelasi vuodet 2004–2006 CS Sfaxienissa, josta hän siirtyi Stade Gabésieniin. Seurassa Bouchaâla nousi vakiohyökkääjäksi ja siirtyi kahden kauden jälkeen Club Africainiin. Ura uudessa seurassa jäi kuitenkin heikoksi onnistuttuaan vain kerran maalinteossa. Lisäksi joukkue hankki uuden hyökkääjän Amir Akroutin, jonka myötä Bouchaâlanin peliaika jäi mitättömäksi kaudella 2009-2010 ja hän päätti siirtyä tammikuussa 2010 ES Hammam-Sousseen.


title: Yassine Bouchaâla

text: Kauden päätyttyä Bouchaâla siirtyi kesällä 2010 ES Zarzisiin.


title: Max Rockatansky

text: Max Rockatansky on elokuvatekijöiden Byron Kennedyn ja George Millerin luoma kuvitteellinen toimintasankari "Mad Max" -elokuvasarjassa. Häntä näyttelee kolmessa ensimmäisessä elokuvassa Mel Gibson sekä neljännessä Tom Hardy. Elokuvien lisäksi hahmo esiintyy myös "Mad Max" -videopelissä.


title: Bill Miller

text: Bill Miller on australialainen elokuvatuottaja. Hänen veljensä on Oscar-palkittu ohjaaja George Miller. Yleensä Bill Miller on tuottajana veljensä ohjaamissa elokuvissa. Hän on tuottanut muun muassa elokuvat "Mad Max", "Mad Max 2", "Mad Max – ukkosmyrsky", "Noidat", "Lorenzon öljy", "Babe – urhea possu", "Babe suurkaupungissa" ja Oscar-palkitun animaation "Happy Feet".


title: Abgar Barsom

text: Abgar Barsom (s. 4. syyskuuta 1977 Örebro) on ruotsalainen jalkapalloilija. Hän pelaa nykyisin norjalaisessa Fredrikstad FK -seurassa. Hänen aiempina seuroinaan ovat olleet Örebro SK, Messiniakos FC, SC Heerenveen, Djurgårdens IF ja Forward BK. Hän oli vuoden tulokas 2001 ja saman vuoden kesäkuussa Allsvenskanin kuukauden pelaaja. Hänellä on Djurgårdens IF:n kanssa Ruotsin-mestaruudet vuosilta 2002 ja 2005. Hän voitti samassa seurassa Ruotsin Cupin vuosina 2002, 2004 ja 2005.


title: Abgar Barsom

text: Barsomilla on syyrialainen tausta. Hän on Syyrian ortodoksinen kristitty.


title: Abgar Barsom

text: Barsom on pitkäaikainen kristillisdemokraatti. Hän on ollut Ruotsissa puolueen kunnallisvaaliehdokkaana.


title: Olga Smirnova

text: Olga Smirnova (s. 11. toukokuuta 1979) on alun perin venäläinen, nykyisin Kazakstania edustava naispainija ja moninkertainen arvokisamitalisti.


title: Olga Smirnova

text: Smirnova edusti Venäjää vielä Ateenan kesäolympialaisissa 2004, mutta vaihtoi sen jälkeen kansalaisuuttaan. Kazakstanin trikoissa hän on voittanut muun muassa MM-pronssia Bakusta 2007. Yhteensä Smirnova on voittanut kaksi MM- ja kolme EM-mitalia, yhden Aasian kisojen hopemitalin sekä kaksi mitalia Aasian-mestaruuskilpailuista.


title: Jørn Andersen

text: Jørn Andersen (s. 3. helmikuuta 1963 Fredrikstad) on norjalainen jalkapallovalmentaja ja entinen hyökkääjä. Kesäkuusta 2018 lähtien hän on toiminut Incheon Unitedin päävalmentajana.


title: Jørn Andersen

text: Andersen pelasi juniorivuotensa fredrikstadilaisessa Østsiden IL:ssä. Ammattilaisuransa hän aloitti 1982 Fredrikstad FK:ssa, jota hän edusti kolmen kauden ajan esiintyen 43 pääsarjaottelussa. 1985 hän siirtyi Vålerengaan. Oslolaisseurassa hän iski uskomattomat 23 maalia pelaamissaan 22 ottelussa.


title: Jørn Andersen

text: Loistoesitykset Vålerengassa poikivat Andersenille sopimuksen saksalaisseura 1. FC Nürnbergiin. Kolmen kauden jälkeen hän siirtyi Eintracht Frankfurtiin. Kaudella 1989/90 hänestä tuli ensimmäinen ulkomaalainen Bundesliigan maalikuningas 18 osumallaan. Andersen pelasi 1990-luvun puolivälin eri saksalaisseuroissa, kunnes siirtyi 1995 sveitsiläiseen FC Zürichiin. Andersen pelasi uransa viimeiset vuodet Sveitsissä ja lopetti ammattilaisuransa 38-vuotiaana FC Locarnon pelaajavalmentajana.


title: Jørn Andersen

text: Norjan maajoukkueessa Andersen pelasi vuosina 1985–1990 27 maaottelua ja teki niissä viisi maalia. Hänen aikanaan Norja ei kuitenkaan selvinnyt arvokisoihin ja Andresenin viimeiseksi maaotteluksi jäi EM-karsintaottelu Unkaria vastaan lokakuussa 1990.Andersen aloitti valmennusuransa FC Locarnon pelaajavalmentajana kaudella 2000/01. Seuraavat kaksi kautta hän toimi FC Luzernin juniorivalmentajana. Kesällä 2003 hän siirtyi Saksan 2. Bundesliigassa pelanneen Rot-Weiß Oberhausenin peräsimeen. Debyyttikaudellaan Andersen luotsasi joukkueen hienosti viidenneksi ja lähelle nousua Bundesliigaan. Kausi 2003/04 alkoi kuitenkin murheellisesti ja hän sai potkut lokakuussa 2004.


title: Jørn Andersen

text: Marraskuussa 2007 Andersen siirtyi Kickers Offenbachin päävalmentajaksi tavoitteenaan säilyttää joukkue 2. Bundesliigassa. Tavoite ei kuitenkaan täyttynyt Kickersin oltua 15:s ja kauden jälkeen Andersen jätti tehtävänsä. Pian Kickersistä lähtönsä jälkeen hän kuitenkin siirtyi FSV Mainzin peräsimeen. Debyyttikaudellaan hän luotsasi FSV Mainzin 2. Bundesliigan hopealle ja suoraan nousuun Bundesliigaan. Elokuun alussa 2009, vain viikko ennen Bundesliigakauden alkua Andersen sai yllättäen potkut Mainzin päävalmentajan tehtävistä. Joulukuussa 2010 Andersen palasi valmennustehtäviin kreikkalaisen Larissan päävalmentajana. Norjalaisvalmentajan pesti jäi kuitenkin lyhyeksi, sillä hän sai potkut jo tammikuun alussa 2011. Andersen ei onnistunut nostamaan seuraa jumbosijalta, vaan Larissa kärsi kolme tappiota liigassa ja putosi myös Kreikan cupista.


title: Jørn Andersen

text: Marraskuussa 2011 Andersen palasi valmentajaksi Saksaan, kun 2. Bundesliigassa hännille juuttunut Karlsruher SC palkkasi hänet. Andersen ei kuitenkaan onnistunut kääntämään Karlsruhen murheellista suuntaa parempaan ja seura voitti hänen alaisuudessaan vain kaksi pelaamastaan 13 sarjaottelusta. Lopulta Andersen sai potkut maaliskuun loppupuolella 2012 Karlsruhen majaillessa sarjan toiseksi viimeisenä kuusi pistettä suoraan säilymiseen oikeuttavasta sijasta.


title: Jørn Andersen

text: Tammikuussa 2015 Andersenista tuli itävaltalaisseura SV Austria Salzburgin päävalmentaja. Andersenin johdolla Salzburg voitti Regionalliga Westin mestaruuden ja nousi kauden 2014/15 päätteeksi Itävallan Erste Ligaan. Andersen jätti talousvaikeuksissa olleen seuran joulukuussa 2015.


title: Jørn Andersen

text: Toukokuussa 2016 Andersenista tuli Pohjois-Korean jalkapallomaajoukkueen päävalmentaja kaksivuotisella sopimuksella. Pohjois-Korea ei selvittänyt Andersenin alaisuudessa tietään MM-lopputurnaukseen 2018 ja norjalainen jätti tehtävänsä sopimuksensa umpeuduttua vuonna 2018.


title: Jørn Andersen

text: Kesäkuussa 2018 Andersenista tuli Etelä-Korean K-Leaguen Incheon Unitedin päävalmentaja.Andersen asuu perheiseen Bad Reichenhallissa Baijerissa. Hänen poikansa Niklas on myös tehnty uraa jalkapalloilijana. Hänellä on ollut vuodesta 1993 myös Saksan passi. Andersenin äiti on menestynyt norjalainen käsipalloilija Bjørg Andersen.


title: Pak Chol-Min

text:
Pak Chol-Min (; s. 21. syyskuuta 1982) on pohjoiskorealainen judoka. Hän sai vuoden 2008 kesäolympialaisissa pronssia miesten judossa (66 kg). Hän oli samassa painoluokassa viides Aasian-mestaruuskilpailuissa 2009. Hän on sijoittunut kerran kolmanneksi sekä maailmancup- että Grand Prix -kilpailussa.
Hän on 169-senttinen.


title: Su Lihui

text: Su Lihui (s. 6. marraskuuta 1985) on kiinalainen naispainija ja moninkertainen arvokisamitalisti.


title: Su Lihui

text: Su on voittanut kahdesti MM-hopeaa ja neljä mitalia Aasian-mestaruuskilpailuista. Painin maailmancupissa hän otti voiton sarjassa 59 kg vuonna 2004 ja vuonna 2001 hän oli sarjassa 55 kg hopealla. Su on vaihdellut painoluokkaansa 55 ja 59 kilogramman välillä, mutta on lähes aina hävinnyt arvokisojen finaaleissa japanilaiselle vastustajalle. Etenkin Saori Yoshida on ollut Sulle kova vastus jättäen tämän neljästi hopeasijalle.


title: Marcie van Dusen

text: Marcie van Dusen (s. 25. kesäkuuta 1982 Lake Arrowhead, Kalifornia) on yhdysvaltalainen naispainija.


title: Marcie van Dusen

text: Suurta arvokisamenestystä vailla oleva van Dusen nousi painimaailman tietoisuuteen vuonna 2008, kun hän yllättäen voitti painin maailmancupissa sarjaa ylivoimaisesti jo vuosia hallinneen Japanin Saori Yoshidan. Samana vuonna hän sijoittui Pekingin kesäolympialaisissa yhdeksänneksi. Maailmancupissa van Dusen oli sarjan 55 kg kolmas vuonna 2007.


title: Isaac Chansa

text: Isaac Chansa (s. 23. maaliskuuta 1984, Kitwe, Sambia) on sambialainen jalkapalloilija. Hän pelaa tällä hetkellä Ruotsin korkeimmalla sarjatasolla Allsvenskanissa seuranaan Helsingborgs IF. Chansan aiemmat seurat ovat Chambish FC ja Power Dynamos FC Sambiassa sekä Orlando Pirates FC Etelä-Afrikassa.


title: Isaac Chansa

text: Vuonna 2006 Chansa sai Etelä-Afrikassa kolmen kuukauden (12 kk ehdollisen) pelikiellon hyökättyään avustavan erotuomarin kimppuun ottelussa Orlando Pirates - Jomo Cosmos. Hän siirtyi Helsingborgiin 2007, jolloin seuraa valmensi nykyinen Suomen jalkapallomaajoukkueen päävalmentaja Stuart Baxter. Baxter oli toiminut tätä ennen Etelä-Afrikan jalkapallomaajoukkueen päävalmentajana, jolloin Chansa pelasi Orlando Piratesin riveissä. Keväällä 2009 ilmoitettiin, että Chansa jättää Helsingborgs IF:n kauden päätyttyä.


title: Isaac Chansa

text: Chansa on pelannut Sambian A-maajoukkueessa sekä eri ikäkausimaajoukkueissa.


title: Gin

text: Gin tai GIN tarkoittaa ainakin seuraavia asioita:


title: Milo Cawthorne

text: Milo Cawthorne (s. 1989) on uusiseelantilainen näyttelijä, joka tuli tunnetuksi Ziggy Groverin roolista televisiosarjassa "".


title: Milo Cawthorne

text: Cawthorne aloitti näyttelemisen teatterissa vuonna 2000 ja päätyi television sekä elokuvien pariin vuonna 2002 esiintyessään komediaelokuvassa "Christmas". Sittemmin hän teki muutamia vierasesiintymisiä uusiseelantilaisissa televisiosarjoissa "Secret Agent Men", "PET Detectives" ja "Maddigan's Quest". Vuonna 2009 Cawthorne nousi julkisuuteen Disneyn tuottaman televisiosarjan "Power Rangers: RPM" myötä, jossa hän esittää Ziggy Groveria, Vihreää Rangeria.


title: Rasta Revolution

text: Rasta Revolution on reggaeyhtye The Wailersin vuonna 1974 julkaistu albumi. Albumin tuotti Lee Perry ja sen julkaisi Trojan Records.


title: Hui hai (albumi)

text: Hui hai on lastenmusiikkiyhtye Fröbelin Palikoiden 9. studioalbumi, joka julkaistiin 14. lokakuuta 2009.


title: Iskumiehet

text: Iskumiehet oli suomalainen 1930-luvun alussa toiminut äärioikeistolainen puolue, jota johti arkkitehti Vietti Nykänen.


title: Iskumiehet

text: Yhdistys perustettiin maaliskuussa 1933, kun Suomen Kansallissosialistisessa Liitossa vaikuttanut Nykänen erosi ja perusti kannattajineen oman puolueen. Iskumiesten keskeisiä vaatimuksia olivat muun muassa vuokrien alentaminen, setelivarannon kasvattaminen sekä työn tarjoaminen työttömille. Äärivasemmiston SKP piti iskumiesten retoriikkaa vaarallisempana kuin SKSL:n.


title: Iskumiehet

text: Muista äärioikeiston puolueista Iskumiehet hyökkäsi etenkin IKL:ää ja SKJ:tä vastaan. Puolue ei ymmärtänyt esimerkiksi IKL:n halua kieltää sosialidemokraattiset järjestöt. Iskumiesten mukaan kansaa ei tullut jakaa tällaisilla toimenpiteillä, vaikka vasemmistoa vastaan pitikin taistella. Iskumiehet teki yhteistyötä (kieltoasiassa samaa kantaa edustaneen) Suomalaisen Työn Puolueen kanssa.


title: Iskumiehet

text: Iskumiesten äänenkannattaja oli tammikuusta huhtikuuhun vuonna 1933 ilmestynyt "Isku", jonka päätoimittaja oli M. Tauriala. Iskun propaganda oli aggressiivista. Jo lehden toista numeroa vastaan nostettiin syyte painovapauslain nojalla ja sen kappaleet takavarikoitiin. Syynä toimenpiteeseen olivat Iskun hyökkäykset valtion alkoholimonopolia ja Kansallis-Osake-Pankkia vastaan.


title: Iskumiehet

text: Iskumiehet osallistui vuoden 1933 eduskuntavaaleihin nimellä "Työväen, talonpoikain ja henkisentyöntekijäin vaaliliitto". Kolmetoista ehdokasta asettanut puolue keräsi 787 ääntä (0,07 %). Äänistä 223 tuli Viipurin läntisestä vaalipiiristä, jossa puolue solmi vaaliliiton SKSL:n kanssa.


title: Iskumiehet

text: Syksyllä 1933 puheenjohtaja Nykänen ajautui riitoihin puoluetovereidensa kanssa. Oppositio syytti Nykästä itsevaltaisuudesta, jota hän oli osoittanut vaalikampanjan yhteydessä. Nykänen oli käynyt puoluehallitusta konsultoimatta pyytämässä puolueelle avustuksia vasemmistolaiselta järjestöltä. Pettyneet kannattajat lähtivät tämän seurauksena puolueesta kauppias Lennart Mäkelän johdolla. Repeämä toimi hetken nimellä "Iskujoukot", kunnes Mäkelä 1934 perusti Suomen Työväen ja Talonpoikain Liiton. Vietti Nykänen siirtyi vuonna 1934 IKL:ään.


title: Kiertokaari

text: Kiertokaari Oy (aiemmalta nimeltään "Oulun Jätehuolto") osakeyhtiön osakkaita ovat Oulu, Hailuoto, Ii, Kempele, Lumijoki, Pudasjärvi, Raahe ja Siikajoki. Osakkaiden lisäksi yhtiön toimialueeseen kuuluu Liminka, Muhos, Simo, Tyrnävä ja Utajärvi. Kiertokaari vastaa omalla toimialueellaan jätteenkäsittelystä ja jäteneuvonnasta sekä edistää jätteen synnyn ehkäisyä, kierrätystä ja hyötykäyttöä. Yhtiö vastaa toimialueellaan laissa kunnan vastuulle määrättyjen jätehuoltopalvelujen järjestämisestä ja tarjoaa palveluja myös yrityssektorille.


title: Kiertokaari

text: Yhtiön nimi muuttui syyskuussa 2017 Kiertokaari Oy:ksi.


title: Kiertokaari

text: Toimintojen pääpaikka sijaitsee Ruskon jätekeskuksessa Oulussa. Ruskon jätekeskuksessa on laitosmaiset jätteenkäsittelytoiminnot seka- ja rakennusjätteelle, nestemäisille jätteille, biojätteelle ja öljyisille vesille. Jätekeskuksessa on vastaanottopaikat hyötyjätteille, sähkölaitteille, vaarallisille jätteille sekä pilaantuneiden maiden kompostointipalvelut. Palvelut tuotetaan yhdessä yhteistyökumppanien kanssa.


title: Kiertokaari

text: Yhtiöllä on myös 12 alueellista jätteiden vastaanottopaikkaa, joista jäte kuljetetaan Ruskon jätekeskukseen.


title: Kiertokaari

text: Toimialueen kunnissa Simon ja Pudasjärven kuntaa lukuun ottamatta on sopimusperusteinen jätteenkuljetus, eli kiinteistöt itse kilpailuttavat jätteenkuljetuksensa, ja kuljetuksia hoitavat yksityiset yritykset. Simossa ja Pudasjärvellä on kunnan kilpailuttama jätteenkuljetus.


title: Kiertokaari

text: Kiertokaari toimii osakeyhtiön hallituksen alaisuudessa ja sillä on ISO 14 001 -ympäristösertifikaatti, OHSAS 18001 -työterveys- ja turvallisuussertifikaatti sekä ISO 9001 -laatusertifikaatti.


title: Kiertokaari

text: Kiertokaaren toimintaa ohjaavat lainsäädäntö sekä Pohjois-Pohjanmaan ympäristökeskuksen myöntämät ympäristöluvat. Kaatopaikalla syntyvä kaatopaikkakaasu sisältää lähinnä metaania sekä hiilidioksidia. Sen haitallisia vaikutuksia vähennetään kaasun talteenotolla, ja jätekeskuksessa kaatopaikkakaasua on kerätty vuodesta 1997. Kaatopaikkakaasua hyödyntävät Paroc Oy, Lindström Oy sekä OYS Oulun Energian välityksellä. Ylimääräinen sähkö voidaan myydä valtakunnan verkkoon. Kiertokaari ryhtyy tuottamaan kaatopaikalta kerätystä kaasusta sekä biojätteiden käsittelylaitoksella syntyneestä biokaasusta liikenteen polttoainetta. Ruskon jätekeskuksen yhteyteen tulee biokaasun jakeluasema 2017.


title: Kiertokaari

text: Kiertokaari tarjoaa jäteneuvontaa puhelimessa ja internetissä sekä käy luennoimassa jätehuollosta asiakkaiden omissa tiloissa. Vuosittain julkaistaan jäteopas  sekä asiakaslehti.


title: Kiertokaari

text: Kiertokaaren alueella materiaalina hyödynnettäviä jätteitä kerätään keskitetysti taloyhtiöissä, Rinki-ekopisteillä sekä Ruskon jätekeskuksen Oivapisteellä. Jokaisessa vähintään neljän huoneiston taloyhtiössä on oltava polttokelpoisen sekajätteen lisäksi jäteastiat biojätteelle, kartongille, paperille, metallille ja lasille. Omakotitaloille suositellaan biojätteen kompostointia tai erilliskeräystä esim. kahden kiinteistön kimpassa.


title: Kiertokaari

text: Vuoden 2016 alusta Suomen Pakkauskierrätys Rinki Oy vastaa tuottajavastuulain mukaisesti ekopisteillä tapahtuvan pakkausjätteen eli kartongista, metallista, muovista ja lasista valmistettujen tuotepakkausjätteiden keräyksestä sekä niiden toimittamisesta hyötykäyttöön. Rinki-ekopisteisiin voi edelleen viedä myös paperia, ja paperinkeräyksestä vastaa Paperinkeräys Oy. Osalla Rinki-ekopisteistä on UFF:n vaatekeräys, ja noin 20 ekopisteellä on keräysastia muovista valmistetuille tuotepakkausjätteille. Muut muovijätteet lajitellaan edelleen polttokelpoiseen sekajätteeseen.


title: Hisai

text: Hisai () on entinen kaupunki Japanissa, Mien prefekturissa. Kaupunki perustettiin 1. elokuuta 1970 ja vuonna 2003 sen asukasluku oli 41 669 ja pinta-ala 68,20 km². Kaupunki liitettiin prefektuurin pääkaupunki Tsun osaksi 1. tammikuuta 2006.


title: Riikka Pakarinen

text: Riikka Elsi Pakarinen (ent. Manner, s. 24. elokuuta 1981 Varkaus) on suomalainen keskustaa edustava poliitikko ja europarlamentaarikko kaudella 2009–2014. Hän oli keskustan varapuheenjohtaja 2012–2014.


title: Riikka Pakarinen

text: Koulutukseltaan Pakarinen on yhteiskuntatieteiden maisteri Lapin yliopistosta ja kauppatieteiden maisteri Joensuun yliopistosta. Pakarinen toimi Varkauden kaupunginvaltuutettuna vuosina 2004−2009. Hän oli ehdolla vuoden 2007 eduskuntavaaleissa, ja vuoden 2009 europarlamenttivaaleissa hänet valittiin Euroopan parlamenttiin keskustan listalta. Hän ei ollut ehdolla enää vuoden 2014 europarlamenttivaaleissa.


title: Riikka Pakarinen

text: Pakarinen on työskennellyt Eero Reijosen eduskunta-avustajana vuosina 2007–2008 sekä ulkomaankauppa- ja kehitysministeri Paavo Väyrysen lehdistöavustajana Euroopan parlamenttiin vuosina 2008–2009.


title: Riikka Pakarinen

text: Pakarinen on toiminut opintojensa ohella matkaoppaana Lapissa ja myyjänä Hesburgerissa. Opintojen aikaisista työsuhteista pisimmät olivat Stora Ensolla markkinointitehtävissä.


title: Riikka Pakarinen

text: Europarlamentissa Pakarinen kuului Euroopan liberaalidemokraattien liiton ryhmään. Hän oli jäsen aluekehitysvaliokunnassa ja EU:n ja Venäjän parlamentaarisessa yhteistyövaliokunnassa ja varajäsen ympäristön, kansanterveyden ja elintarvikkeiden turvallisuuden valiokunnassa, maatalouden ja maaseudun kehittämisen valiokunnassa sekä AKT:n ja EU:n yhteisessä parlamentaarisessa edustajakokouksessa. Pakarinen puhuu suomea, ruotsia, englantia, portugalia, espanjaa, saksaa ja vähän ranskaa.


title: Riikka Pakarinen

text: Keskustan puoluekokouksessa kesällä 2012 Pakarinen valittiin yhdeksi puolueen kolmesta varapuheenjohtajasta. Hän ei ollut ehdolla puoluejohtoon enää vuoden 2014 puoluekokouksessa.


title: Riikka Pakarinen

text: Pakarinen ei ollut ehdolla vuoden 2015 eduskuntavaaleissa, vaikka hänet oli jo nimetty eduskuntavaaliehdokkaaksi Uudenmaan vaalipiirissä. Hän aloitti työt Metsäteollisyys ry:n edunvalvontapäällikkönä helmikuussa 2015. Marraskuussa 2018 Pakarisen ilmoitettiin siirtyvän Panimoliiton toimitusjohtajaksi vuoden 2019 alusta lukien.


title: Riikka Pakarinen

text: Nuorena Pakarinen oli SM-tason yleisurheilija. Hänen seuransa oli Varkauden Kenttä-Veikot ja valmentaja Kari Kuvaja.


title: Riikka Pakarinen

text: Pakarinen edusti Suomen tyttöjä Suomi–Ruotsi-maaottelussa vuonna 1999 ja sijoittui 2 000 metrin esteissä neljänneksi. Kalevan kisoissa hänen paras sijoituksensa on kuudes 3 000 metrin esteissä vuonna 2006. Joukkuekilpailujen paras tulos on 4×800 metrin viides sija viestijuoksun SM-kilpailuissa Lahdessa 2005. Nuorten SM-kisoista hänellä on kaksi pronssia, molemmat 2 000 metrin esteistä vuosilta 1998 (alle 23-vuotiaat) ja 2000 (alle 20-vuotiaat).


title: Riikka Pakarinen

text: Pakarinen kertoo jättäneensä kilpakentät. Hän sanoo kuitenkin edelleen urheilevansa paljon. Hän myös seuraa urheilua, erityisesti yleisurheilua, jalkapalloa, jääkiekkoa ja hiihtoa.


title: Riikka Pakarinen

text: Pakarinen oli kevääseen 2012 saakka naimisissa Ville Mannerin kanssa. Heillä on marraskuussa 2009 syntynyt poika. Pakarisen sukunimi oli kevääseen 2013 saakka Manner, minkä jälkeen hän otti takaisin tyttönimensä. Kesäkuussa 2013 Pakarinen sai pojan nykyisen puolisonsa Eemeli Mäkisen kanssa.


title: Pepsi Center

text: Pepsi Center on areena Denverissä, Coloradon osavaltiossa. Areena on nimetty sen sponsorin, PepsiCon mukaan, jonka tunnetuin tuote on kolajuoma Pepsi. Se on kotiareena useille joukkueille:


title: Gerald Lee Sr.

text: Gerald Lee Sr. (s. 21. maaliskuuta 1951 Boston) on yhdysvaltalais-suomalainen aktiiviuransa lopettanut koripalloilija ja koripallovalmentaja. Hän on koripallon SM-sarjan historian paras korintekijä 12 556 tehdyllä pisteellään. Korihait jäädytti hänen pelinumeronsa vuonna 2011.


title: Gerald Lee Sr.

text:
Lee pelasi Berkley Junior Collegessa vuosina 1969–1971. Vuonna 1971 hän siirtyi Dowling Collegeen kahdeksi kaudeksi. Lee tuli Suomeen vuonna 1973 Helsingin NMKY:hyn, johon hänet houkutteli Dowling Collegessa pelannut Teijo Finneman. Lee edusti seuraa vuoteen 1978 asti, jonka jälkeen hän siirtyi Lahden NMKY:hyn. Lahti pelasi tällöin I-divisioonaa ja Lee teki 48,5 pistettä ottelua kohden. Tällä lukemalla hän voitti sarjan pistekuninkuuden. Lee edusti seuraa vain yhden kauden ja palasi Helsingin NMKY:hyn yhdeksi kaudeksi. Kauden 1980–1981 hän edusti Orimattilan Jymyä, mutta palasi Helsinkiin kausiksi 1981–1984. Namikan paidassa hän voitti SM-kultaa vuonna 1984. Vuonna 1984 Lee siirtyi Uudenkaupungin Urheilijoihin, jonka paidassa hän voitti SM-kultaa vuonna 1990. Seuran paidassa Lee voitti myös kahdeksan kertaa riistotilaston. Kauden 1996–1997 jälkeen hän lopetti pääsarjauransa.
Keväällä 2004 Gerald Lee Sr. kutsuttiin yliopistonsa Dowling College, New York, Long Island Hall of Fame jäseneksi.


title: Gerald Lee Sr.

text: Lee edusti Suomen koripallomaajoukkuetta kahdeksan kertaa. Hän pelasi ensimmäisen ottelunsa vuonna 1992 ollessaan 41-vuotias. Lee oli Suomen vanhin maajoukkuetulokas kaikissa joukkuelajeissa, mutta myöhemmin koripalloilija Greg Joyner debytoi Suomen maajoukkueessa 42-vuotiaana. Lee ei edustanut Suomea kuitenkaan enempää, sillä Koripalloliitto oli unohtanut anoa pelaajalupaa FIBA:lta.


title: Gerald Lee Sr.

text: Pelaajauransa jälkeen Lee toimi Korihaiden valmentajana vuosina 2002–2004. Kaudella 2002–2003 Korihait oli pudonnut toiselle sarjatasolle, mutta nousi kauden päätteeksi pääsarjaan. Kaudella 2003–2004 Lee valmensi joukkueen yhdenneksitoista ja kauden päätteeksi hän teki seuran kanssa jatkosopimuksen. Hän valmensi seuraa marraskuuhun 2004 asti, jolloin hänet vapautettiin tehtävistä. kaudella 2007–2008 hän toimi Korihaiden apuvalmentajana. Syksyllä 2016 hän siirtyi jälleen Korihaiden apuvalmentajaksi.


title: Gerald Lee Sr.

text: Lee on ollut vuodesta 1982 lähtien naimisissa ja hänellä on neljä lasta. Hänen poikansa on koripalloilija Gerald Lee. Lee Sr:n veljet, Ron Lee ja Russel Lee, ovat molemmat pelanneet NBA:ssa. Ammattilaisuransa jälkeen Lee on työskennellyt uimavalvojana Uudenkaupungin uimahallissa.


title: Kauko Hakkarainen

text: Kauko Hakkarainen (s. 30. joulukuuta 1932) on entinen suomalainen jalkapalloilija.


title: Kauko Hakkarainen

text: Tukimiehenä pelannut Hakkarainen edusti urallaan mestaruussarjassa pelannutta Kuopion Palloseuraa 1951–1959 sekä 1964–1965 ja 1. divisioonassa pelannutta Warkauden Pallo -35:tä 1960–1963. Hakkarainen voitti Kuopion Palloseurassa kaksi Suomen mestaruutta 1956 ja 1958. Kaikkiaan hän pelasi 11 kauden aikana 152 pääsarjatason ottelua, joissa hän teki 10 maalia.


title: Kauko Hakkarainen

text: Hakkarainen pelasi vuosina 1956–1959 maajoukkueessa yhteensä 10 A-maaottelua.


title: Lobophyllia

text: Lobophyllia on kivikorallien suku, johon kuuluu ainakin yhdeksän lajia. IUCN:n mukaan yksi niistä on erittäin uhanalainen ja kolme vaarantuneita.


title: Lobophyllia

text:
Monet "Lobophyllia"-suvun korallit pullistuvat päiväsaikaan imemällä kudoksensa täyteen vettä. Tämän on arveltu liittyvän siihen, että niiden pinta-ala kasvaisi tarpeeksi isoksi jotta kaikki symbioottiset zooksantellit saisivat tarpeeksi tilaa yhteyttää. Yöllä koralli painuu kasaan ja levittää pyyntilonkeronsa, jolla se sieppaa eläinplanktonia.
Pääosan ravinnostaan se saa yhteyttävien levien avulla.


title: Adelaide Kane

text: Adelaide Kane (s. 9. elokuuta 1990 Claremont, Länsi-Australia, Australia) on australialainen näyttelijä, joka on esiintynyt televisiosarjoissa, kuten "Neighbours", "Power Rangers RPM", "Valtiatar, Olipa Kerran" ja "Teen Wolf".


title: Adelaide Kane

text: Kanen näyttelijäura alkoi televisiossa 2007 hänen voitettuaan edellisenä vuonna "Dolly Magazine" -lehden järjestämän kilpailun, jossa palkintona oli rooli pitkäaikaisessa australialaisessa saippuasarjassa "Neighbours". Hän näytteli sarjassa 42 jakson verran vuosien 2007–2008 aikana ja sai sen perusteella Logie-ehdokkuuden. Noin puoli vuotta sopimuksensa päättymisen jälkeen Kane ryhtyi näyttelemään Disneyn tuottamassa sarjassa "Power Rangers RPM", jossa hän esitti Power Rangersin vihollista Tenaya 7:ää.


title: Adelaide Kane

text: Vuodesta 2013 alkaen Kane on näytellyt "Valtiatar"-televisiosarjan pääosassa Skotlannin nuorta kuningatarta Maria Stuartia.


title: Rudy Fernández

text: Rodolfo "Rudy" Fernández i Farrés (s. 4. huhtikuuta 1985 Palma de Mallorca) on espanjalainen koripalloilija, joka edustaa nykyisin Real Madridia. Hän kuuluu myös Espanjan koripallomaajoukkueeseen.


title: Rudy Fernández

text: Fernández teki tulokaskaudellaan 2008–2009 ottelua kohden 10,4 pistettä, otti 2,7 levypalloa ja antoi 2,0 syöttöä. Hän myös osallistui kauden aikana . Fernández pelasi NBA:n vuoden 2011 työsulun aikana Real Madridissa, mutta palasi kaudeksi 2011–2012 NBA-seura Denver Nuggetsiin. Kesällä 2012 hän teki pelaajasopimuksen Real Madridin kanssa.


title: Hiilinki

text: Hiilinki on Keski-Suomessa sijaitsevan Kinnulan kylä. Hiilinki on syntynyt pika-asutuksen tuloksena. Asukasluku kasvaa huomattavasti kesäasukkaiden ja lomailijoiden myötä. Kylälle on saatu paluumuuttajia ja uusia asukkaita. Hiilinki sijaitsee Kantatien 58 varrella.


title: Symphyllia

text: Symphyllia on kivikorallien suku, johon kuuluu ainakin seitsemän lajia. IUCN:n mukaan yksi niistä on vaarantunut, muut elinvoimaisia. Ne muodostavat puolipallomaisia yhdyskuntia, jotka näyttävän koostuvan jatkuvasta nauhasta. Nauhojen väliset laaksot ovat tyypillisesti eri väriä kuin nauhojen harjanteet.


title: Humber Humberette

text: Humber Humberette oli brittiläisen autovalmistaja Humberin valmistama auto. Humber aloitti tämän mallin valmistuksen 1904, ja päivitys tähän malliin tuli vuosina 1911–15. Ensimmäisissä Humberetteissa moottorit olivat kaksi- tai neljäsylinterisiä. Nimi Humberette tarkoittaa "pientä Humberia". Humberetten moottorissa oli 5 hevosvoimaa, ja se painoi noin 300 kiloa. Humberetten huippunopeus oli noin 35 kilometriä tunnissa.


title: Zape Leppänen

text: Urpo Olavi "Zape" Leppänen tai Urpo "Limousine" Leppänen (s. 1947) on suomalainen rockmuusikko ja säveltäjä.


title: Zape Leppänen

text: Käytyään kansakoulun Leppänen opiskeli kaksi vuotta radiotekniikkaa. Uransa muusikkona Leppänen aloitti noin 17-vuotiaana, kun Leif Kiviharju pyysi häntä rumpaliksi Shaking Sharks –yhtyeeseen vuonna 1965. Leppänen osti Yhdysvalloista salakuljetetut Slingerland–rummut. Yhtye soitti vuoden verran rockia, kuten Chuck Berryn kappaleita. Kitaristina toimi Lars Örnberg. Shaking Sharks -yhtyeen "rajuudesta" kertoo se, että yhtye kieltäytyi käyttämästä ajan tyyliin kuuluneita yhtenäisiä esiintymisasuja. Yhtye toimi välillä myös nimillä Happy Go Fellows ja The Steelers. Usein vaihtuneissa kokoonpanoissa ehtivät olla mukana muiden muassa Sammy Babitzin ja Remu Aaltonen. Örnberg muutti myöhemmin Australiaan.


title: Zape Leppänen

text: Kesäkuussa 1966 Leppänen korvasi armeijaan lähteneen Aikka Hakalan The Esquires –yhtyeessä, jossa soitti syksyyn saakka. Vuonna 1967 Leppänen astui itse asepalvelukseen, missä hän teki Jakke Leivon kanssa tanssi- ym. keikkoja. Armeijan jälkeen Leppänen oli kesällä 1968 Mosaic -yhtyeessä, jossa soittivat tuolloin Nikke Nikamo (kitara), Lasse Kvist (basso), Hannu Sinnemäki (saksofoni), Tapio "Tuuppi" Tuominen (saksofoni) ja Sinikka Sokka (laulu). Yhtye esitti soulia sekä Paul Butterfield Blues Bandin ja Electric Flagin kappaleita. Yhtye toimi Lönnrotinkadulla talossa, jossa oli studio missä muun muassa kehiteltiin Dimiä, suomalaista syntetisaattorin edeltäjää.


title: Zape Leppänen

text: Mosaicin jälkeen Leppästä pyydettiin rumpalin sijaiseksi yhdelle The Firstin keikalle, mutta tämä kiinnitys venähtikin noin vuoden mittaiseksi. Seuraavaksi Leppänen liittyi Olli Ödnerin suosittelemana Hukkaviivaan, jossa soittivat bluesmuusikot "Kalahande" eli Hannu Salakka, Klaus Stolt ja Timo Kojo.


title: Zape Leppänen

text: Hukkaviivasta kehittyi sitten Orient Express. Vuonna 1970 yhtyeen jäsen Markku Runne lähetti demonauhan Puolaan ja sai sopimuksen kiertueesta. Nauhalla soittaneesta kokoonpanosta Puolan-kiertueelle lähti kuitenkin vain basisti Repe Kupiainen, sillä muilta osin kokoonpanoa uusittiin. Ensin tulivat mukaan muuan kitaristi ja tämän suosituksesta saksofonisti Raimo Wallen. Seuraavaksi kitaristin ja urkurin tilalle otettiin kaksi kitaristia: "Kalahande" ja Janne Ödner. Puolalaisten kanssa oli sovittu, että kiertueella pitää olla myös naislaulusolisti, joten mukaan otettiin Titta Jokinen.


title: Zape Leppänen

text: Puolan-kiertueella Orient Express soitti 24 keikkaa kuukaudessa; ohjelmistossa oli mm. Familyn ja Spooky Toothin kappaleita sekä bluesia. Yhtyeen palattua Suomeen Markku Runne alkoi heti järjestää kontaktiensa kautta suurta kiertuetta, joka olisi kestänyt noin kaksi vuotta. Tarkoitus oli mennä ensin Ruotsiin, sitten Tanskaan, Madridiin, Lyoniin, Sveitsiin, Frankfurtiin, Maltalle, Beirutiin sekä Buenos Airesiin Argentiinaan. Lopulta kiertueen oli määrä päätyä Meksikoon. Eräät ruotsalaisyhtyeet olivat tehneet noin laajan kiertueen, mutta Orient Expressin raju meno katkaisi matkan jo Tanskaan. Kolme päivää ennen lähtöä oli erotettu Runne ja Kupiainen, joiden tilalle otettiin Klaus Stolt ja laulusolistiksi Kojo. Naissolistina kiertueella oli mukana Ringa.


title: Zape Leppänen

text: Vuonna 1971 Leppänen liittyi lyhyeksi aikaa juuri asepalveluksen suorittaneen Eero Raittisen Groon–yhtyeeseen. Sitten hän meni Vando Suvannon tilalle Orfeukseen, jossa soittivat bassoa Klaus Stolt sekä kitaroita Hannu "Kalahande" Salakka ja Janne Ödner. Mukaan pyydettiin Dave Lindholmin kanssa Ferris–yhtyeessä soittanut kosketinsoittaja Heikki Hiekkala. Naissolistiksi ei löytynyt muita sopivia kuin Muska, jolla oli kylläkin jo ollut oma taustayhtye. Tämä yhdistelmä ei kuitenkaan toiminut hyvin, sillä tanssilavoilla ja keikkoja myyneessä D-tuotannossa ei pidetty Pink Floyd -tyylisestä underground–yhtyeestä. Muska ja Kalahande Salakka jättivät yhtyeen, mutta Dave Lindholm saatiin mukaan. Keikkamyynnin hoiti Leppänen. Keikoilla Lindholm soitti aluksi akustisen osuutensa ja sen jälkeen yhtyeen kanssa. Pian Ödner kuitenkin erosi, ja yhtye soitti jonkin aikaa nelimiehisenä.


title: Zape Leppänen

text: Orfeuksessa Leppänen alkoi tehdä kappaleita Kalevalan Lido Salosen ja Matti Kurkisen kanssa. Orfeuksen hajottua 1974 Leppänen siirtyi Kalevalan laulusolistiksi ja soitti alkuvaiheessa myös rumpuja.


title: Zape Leppänen

text: Kalevalan hajottua syksyllä 1978 Leppänen jatkoi yhteistyötä Kalevala–basisti Ari Vaahteran kanssa Limousine–yhtyeessä, johon tulivat Jig Saw–kitaristi Jukka (Krisu) Ristseppä ja Hullujussin kosketinsoittaja Tapio Niemelä. Limousine levytti keväällä 1979 Leppäsen ja Vaahteran säveltämän sekä Jim Pembroken sanoittaman singlen ”Corruption”, joka kuitenkin jäi melko vähälle huomiolle. Elokuun lopussa 1979 Leppänen ja Vaahtera liittyivät Bluesoundsiin, jossa olivat mukana sen hajoamiseen asti loppuvuoteen 1982. Limousine oli toiminnassa myös Bluesounds–aikana ja 1981 yhtyeeltä ilmestyi toinen single ”Rakkautta”, tällä kertaa suomeksi. Bluesoundsin jälkeen Leppänen ja Vaahtera keskittyivät Limousineen, jossa vaikutti myös Pia Maria Noponen Scapa Flow –yhtyeestä.


title: Jacques de Vaucanson

text: Jacques de Vaucanson () oli ranskalainen keksijä, joka kehitti maailman ensimmäisen robotin sekä täysin automaattiset kangaspuut. Hän syntyi Grenoblessa, Ranskan eteläosassa.


title: BVS Entertainment

text: BVS Entertainment on yhdysvaltalainen televisiotuotantoyhtiö, joka perustettiin vuonna 2002 korvatessaan Haim Sabanin vuonna 1988 perustaman Saban Entertainmentin. Disney osti 24. lokakuuta 2001 FOXin Fox Family Worldwiden, jonka myötä myös yhtiön omistuksessa ollut Saban Entertainment siirtyi Disneyn omistukseen. Oston myötä sen nimi vaihdettiin BVS Entertainmentiksi. Yhtiö jatkoi pelkästään Power Rangersien tuottamista vuosina 2002–2009.